text:
Orð: Eliza E. Hewitt
Lag: J.G. Wilson
Týtt: Petur William Háberg
Upprunaheiti: När vi samlas i Himlen / When we all get to Heaven
1. Syng um Jesu undurfulla kærleik,
syng um náði hans og makt.
Vit í Himli fagran bústað
fáa, sum hann hevur sagt.
Niðurlag: Tá vit koma til Himmals,
ein vælsignaður dagur verður tað.
Tá vit síggja Jesus
og syngja honum takkarlag.
2. Sum vit ganga pílagrímsins gøtu,
myrkist mangan loft so blátt,
men tá ferðin er at enda,
horvið er hvørt skýggj so grátt.
3. Latið okkum vera trúgvar, sannar,
honum tæna dag um dag.
Tá várt eyga ber við Jesus –
alla møði lønir tað.
4. Framá – himmallønin er várt stavnhald,
Jesu dýrd vit síggja tá,
skjótt fer perluportrið upp, og
vit gullgøtur stíga á.


c: text/html

text:
Eg havi fingið boðskapin við: Um tú ikki heldur, at forskúlar eru skilagóðir, skalt tú tiga, tí annars er tað at niðurgerða fólkini, sum arbeiða har og allar lærarar yvirhøvur.
Ella hetta tykist í øllum førum vera boðskapurin í grein hjá formanninum í Føroya Lærarafelag í Skúlablaðnum.
Lat meg so bara siga tað, sum tað er, mín “mótstøða” móti forskúlum er ikki ein hatursferð ella ætlað sum ein niðurgerð av lærarum ella teimum fáu námsfrøðingunum, ið arbeiða innan hetta virkissøki.
Tað kann vera, at formaðurin í Lærarafelagnum heldur, at eg eri serligur, sum hann nevndi í eini av teimum fyrru útgávunum av greinini á heimasíðu Skúlablaðsins, og tað kann vera, at tað er serligt at vilja hava eitt kjak, og at vilja, at skipanir, ið ætlanin er at byggja upp til at styrkja ella fremja læringina hjá okkara børnum, verða bygdar á vísindaligar kanningar um, hvat virkar, og hvat ikki virkar.
Tað er langt úti, at Mentamálaráði sum avarandi myndugleiki ikki tekur í egnan barm og tryggjar, at tað verður gjørt við skili og við granskingini innan økið í huganum, tá skipaninar, sum eru til fyri børnini, skulu broytast.
Men, eg eri helst góðtrúgvin, tí eg havi sjálvandi gingið út frá, at saklig og fakliga grundað atlit eiga at vinna á løtuhugsan.
Jú, vit hava nakrar søðukanningar ella líknandi, sum siga, at um tú venur ávísar førleikar, so verða teir styrktir.
Tað sigur seg í flestu førum sjálvt, at hetta eigur at vera úrslitið, men tá tað kemur til lesiførleikar og aðra innlæring, so siga størri kanningar, ið røkka longur fram í tíðina enn bara at máta tey allar fyrstu skúlaárini, at førleikar, sum eitt barn lærir áðrenn 7 árs aldur, verða javnaðir út í mun til tey, sum ikki fáa undirvísing, fyrr enn tey er 7, sum vanligt hevur verið í Føroyum.
Kanningarnar visa eisini, at tey, sum eru byrjað í skúla fyrr, eru í størri vanda fyri at missa hugin at ganga í skúla og at lesa. Og er tað nú tað, sum vit vilja fremja?
Sjálvur haldi eg ikki, at tað eiga at vera hvørki námsfrøðingar ella lærarar, ið skulu siga, hvussu skipanin um børnini eigur at verða skrúvað saman. Hetta er ein spurningur, sum eigur at vera loystur av fólki, ið hava skil fyri at gera góðar læruskipanir.
Námsfrøðingar og lærarir eru góðir til at loysa sínar uppgávur innan hesar læruskipanir, men ikki til at gera tær. Tað er í hesum sambandinum, at eg havi roynt at víst á ymiskar granskarar innan læring, sálarfrøði og námsfrøði, ið hava gjørt royndir og kannað, hvussu vit best kunnu fremja eitt stimbrandi umhvørvi til børn og vaksin.
Eg havi áður víst til eina stóra kanning av allari tí ensku skúlaskipanini, undir heitinum “The Cambridge Primary Review”, har ein røð av enskum granskarum koma við nøkrum tilmælum til broytingar í ensku skúlaskipanina. Tíverri eru fáar slíkar kanningar gjørdar í heimshøpi, og ongin er gjørd í Føroyum. Tískil ber ikki til at taka støði beinleiðis í føroyskum tilfari.
Tí havi eg víst til Sir Ken Robinson, ið vísir á trupulleikar við verandi skipanum, har tað týðiliga sæst, at minni dentur verður lagdur á tey sokallaðu “kreativu” fakini og í grundini øll fak, ið ikki hava við lesing og rokning at gera.
Haldi, at vit kenna tað aftur frá okkara heimligu umstøðum, har akkurát tey fakini, sum hava við tað handaliga, ítróttarliga ella annað spæl og skapandi læring at gera, eru niðurraðfest, og fleiri og fleiri tímar vera lagdir til lesi-, skrivi- og roknifakini.
Typiskt eru tað bert teir lærarar, ið hava hesi fakini, sum eru glaðir fyri hesa gongdina.
Eisini havi eg víst til Peter Gray, ein amerikanskur sálarfrøðingur og spæligranskari, ið hevur nakrar líknandi atfinningar móti mátanum, ið okkara læruumhvørvi eru skipað eftir.
Hann heldur, at vit tykjast kvala hugin hjá børnum at læra, heldur enn at stimbra hann.
Umframt hesar báðar eru fleiri onnur, eisini norðurlendskir granskarar, ið seta spurnartekin við, hvussu vit skipa okkum í dag.
Tað undrar meg, at vit hava ein tørv á forskúlum, tá einasta frágreiðing um hetta tykist vera, at okkara tørvur sprettir úr vitanina um, at onnur hava teir, og tí skulu vit eisini.Eg veit, at fleiri námsfrøðingar og lærarar ikki halda nógv av slíkum skipanum – onkrar av teimum eru helst bygdar á onkrar fordómar og aðrar helst á onkrar sannleikar.
Men í roynd og veru eigur hetta ikki snúgva seg um, hvørt vit “trúgva”, at ein skipan er góð ella ring, men um at byggja á ta vitan, sum er á økinum. Og tá meini eg ikki vitan, sum byggir á eina “innanhýsis” støðumynd av verandi tilboðum, sum tað í føroyskum høpi ofta verður víst til – eingin vísindalig føroysk kanning er gjørd av økinum.
Tað kann væl vera, at eg veit ov lítið um fólkaskúlan, sum formaður Lærarafelagsins tykist halda, men mínar royndir og samskifti við lærarar sum heild bera meira brá av, at lærarar tykjast eitt sindur ørkymlaðir av at fáa fleiri uppgávur álagdar, samstundis sum skúlaumstøðurnar ikki verða lagaðar til nýggju krøvini. Tískil sita fleiri eftir við einari kenslu av ikki at røkka øllum børnunum á tann hátt, sum teir halda, børnini hava krav upp á.
Tað kann væl vera, at ein forskúlaskipan venur børnini betur at vera í skúlaumhvørvinum, men niðurstøðurnar í altjóða gransking siga, at tað er til skaða fyri læringina í longdini – og harvið til skaða fyri børnini – at koyra tey tíðliga í skúla.
Onkrir lærarar eru endurgivnir fyri at siga, at tað er lættari at taka móti fysta floks næmingum, ið hava veri í forskúla. Fyri meg er hetta bara eitt týðuligt tekin um, at størri orka og kanska fleiri resursir eiga at vera løgd í fyrstu skúlaárini, tí tað hevði helst givið betri úrslit og gjørt tað liviligari at vera lærari hjá teimum yngstu árgangunum.
Men alt hetta havi eg helst heldur ikki loyvi at hava eina meining um, tí eg eri ikki lærari og serliga ikki lesivegleiðari, og eg havi heldur ikki tí røttu, frelstu meiningina um forskúlar. Hinvegin tykist onki vera í vegin fyri, at tað bara er Fólkaskúlaráðið, ið hevur loyvi at gera niðurstøður um, hvussu arbeiðast skal í barnagørðunum.

robotstxt: allowed

filter: keep


text:
Verkætlanir í framhaldsdeildini
Skalt tú arbeiða við evninum, ferðsla, í sambandi við eina verkætlan í skúlanum, ert tú vælkomin at seta teg í samband við okkum á rff@rff.fo ella á tel. 22 00 64. Vit svara fegin spurningum og bjóða tær inn á gólvið at gera samrøðu við okkum, um tú ynskir tað. Best er, um tú ert fyrireikað/ur áðrenn samrøðuna.
Ger tær greitt, hvat tú vilt leggja dent á. Er tað eitt ávíst øki innan ferðslu sum t.d. prutl, rúsdrekkakoyring, ferð, undirvísingartilfar ella møguliga eitt meira yvirskipað evni so sum 'ung og ferðsla'? Fyrireika spurningarnar frammanundan, so tú fært tey svarini, tú hevur tørv á.
Tú kanst fyrireika teg og fáa íblástur við at hyggja at undirvísingartilfarinum, sum Ráðið fyri Ferðslutrygd hevur framleitt til øll floksstig í fólkaskúlanum. Talan er um talgilt tilfar, sum tú finnur her.
Vit hava hagtøl, sum snúgva seg deyðstøl í føroysku ferðsluni - eisini í mun til hini Norðurlondini. Eisini hava vit hagtøl um hugburð hjá føroyingum til eitt nú ferð, gáloysni og rúsdrekkakoyring. Hagtølini finnur tú her.


text:
Tað eru fleiri góð ráð, tá tú skalt mála innandura, og her eru trý av teimum.
Tú kann mála inni í øllum hita, men við 20 stigum tornar málingin skjótast. Tá tekur tað umleið átta tímar. Er tað kaldari enn 20 stig, tekur tað longri tíð, og er tað heitari, ávirkar tað góðskuna á úrslitinum neiliga.. Plastmáling skal ikki brúkast, um tað er undir fimm stig.
Tað besta ljósið at mála í, er dagsljós. Tá sært tú best. Tí er tað best at mála um summarið, tá tað er ljóst. Men sjálvsagt ber eisini til at mála aðrar árstíðir - tryggja tær tá, at tú hevur nóg mikið av arbeiðsljósi.
Plast ella pappír, tá tú dekkar av? Tað er ein spurningur, sum nógv fólk seta sær, og besta svarið er eitt sindur av hvørjum. Tað eru økir, har plast er best ella lættast, so sum miðskeiðis á gólvinum, har tú ikki skalt ganga, ella omanyvir møblum o.l. sum standa í rúminum (hála innbúgvið inn í miðjuna í rúminum). Úti við veggin upp ímóti gólvlistum, er betri at brúka pappír, tí tað kann festast við tape. Omaná teppir er ikki so gott at brúka pappír, tí tað skrædnar niður í teppið.


text:
Jóhanna Sigurðardóttir
Jóhanna Sigurðardóttir (f. 4. oktober 1942 í Reykjavík) er forsætisráðharri í Íslandi. Jóhanna Sigurðardóttur úr íslendska Javnaðarflokkinum, Samfylkingini, var forsætisráðharri í Íslandi og leiðari av samgonguni, sum hevur fingið heitið "bjarginarstjórnin" frá árinum 2009 til 2013. Jóhanna hevur áður verið almannaráðharri. Hon er fyrsta kvinna, sum er stjórnarleiðari í Íslandi. Ísland hevur tó, áður havt kvinnu sum forseta, Vigdís Finnbogadóttir.
Jóhanna Sigurðardóttir starvaði áður sum flogterna og er gift íslendska rithøvundinum Jóninu Leósdóttur. Hon er samkynd, og sum slík eisini heimsins fyrsti samkyndi stjórnarleiðari, ið livir opið sum samkynd. Jóhanna hevur verið almannaráðharri í tveimum umførum, og hon er kend fyri arbeiði sítt, fyri at bøta um korini hjá rørslutarnaðum, eldri og kvinnum, sum hava verið fyri yvirgangi.


text:
Í yngstu deild høvdu vit gallaveitslu síðsta hósdag.
Foreldrini høvdu bakað og smurt breyð, so matarborðið sá út
av tí allar besta.
Næmingarnir vóru næstan ikki til at kenna aftur – tey vóru
øll so fín, bæði gentur og dreingir.
Nógv ymiskt var á skránni. Sjálvandi eitt gott og langt
borðhald við sangum og onkrum undirhaldi. Hæddarpunktið hetta veitslukvøld var
vitjanin av tveimum gyklarum. Martin og Andrias í 7. flokki undirhildu okkum
við 1. floks gykli. Teir dugdu heilt einastandandi væl. Bæði lærarar og børn
vóru heilt hugtikin av teimum.
Vit náddu ikki alt, vit ætlaðu. Kvøldið endaði við eini
lissukapping – øll, ið høvdu hug vóru við.
Hetta gera vit heilt sikkurt aftur.
Heilsan
Lærarar í yngstu deild.


text:
Nú vóru tær aftur her.. ja hvørjar? PAPPÍRSBLÓMURNAR!!
Man skuldi næstan trúð, at eg hevði fingið nokk av teimum, aftaná at hava gjørt eina trilliard til brúdleypið, men nei.. Eg haldi enn at tær eru líka vakrar, og tær kunnu sum sagt brúkast til so nógv kreativt.
Hesuferð havi eg brúkt tær til at klæða ein lampuskerm. Hetta hugsi eg verða perfekt, til kamarið hjá dukkuni, heima í Føroyum. Tað má jú eisini verða hugnaligt hjá henni, tá hon skal verða hjá ommu og abba.
Ein vegleiðing til hvussu tú gert pappírsblómurnar er HER.
Síðani er bara at finna ein lampuskerm, ið treingir til at blíva uppfrískaður eitt sindur. Ansa eftir at frástøðan millum peruna og pappírsblómurnar, er nóg long, so tað ikki er vandi fyri at tað kemur eldur í. Nakað sum hóskar seg væl, eru t.d. ríspappír lampuskermarnir.
Brúka eina límpistól, til at festa pappírsblómurnar á lampuskermum.
Tað er faktiskt alt hvat hendan fitta verkætlanin krevur og skermurin kann sjálvandi gerast í alskinsk litum. Tað avgerð tú sjálv, við hvørjari fruktfarvu tú litar við.
M&K


text:
Sķggi, at bęši Annfinn Brekkstein og Tróndur Siguršsson fķlast į, at Tjóšveldi ķ bżrįšnum hevur hildiš ķmóti, at kommunan selur ein minni part av jųrš sķni undir Kongavarša uttan at virša mųguleikan hjį teimum borgarum, sum standa į kommunala bķšilistanum.
Hetta er framvegis at loypa bukk um tęr reglur og sišvenjur, sum enn eru galdandi ķ kommununi, tį bygt veršur į jųrš, sum kommunan hevur śtvegaš. Reglurnar hava eitt nś til endamįls at tryggja vanligum fólki at sleppa upp ķ part fyri so rķmiligan kostnaš, sum til ber.
Tķ hevur ein fortreyt veriš, at kommunan letur rįjųršina fyri taš sama, sum hon keypir hana fyri. Nś veršur hįlsaš um og kommunala jųršin veršur seld byggifelųgum fyri hęgstbjóšandi. Tį bygt er, kunnu byggifelųgini selja borgarum bśstaširnar ķ frķari sųlu t.e. aftur fyri hęgstbjóšandi.
Hetta er ikki ķ familju viš ta mannagongd, sum hevur veriš vanlig. Her er Tórshavnar kommuna farin at spekulera viš sķni egnu jųrš, so rokiš stendur frį.
Ętlar at bjóša byggifelųgum tann aktuella partin av jųršini fyri hęgstbjóšandi. Ķ śtbjóšingini hugsar kommunan sęr sjįlvum minst 300.000 krónur fyri hvųrt stykki sambęrt mįlslżsingini. Jųršin undir teimum 32 rašhśsunum, sum skal bjóšast śt, fer sostatt at geva Tórshavnar kommunu meir enn 9 milliónir krónur.
Kommunan hevur keypt allar 90.000 fermetrarnar, sum vóru ętlašir til 200 bśeindir aftrat undir Kongavarša, fyri 14,5 mió kr. Jųršin undir teimum 32 rašhśsinum er bert ein lķtil partur av hesum, og umbošar kanska eina śtreišslu upp į eina til 2 mķo kr. Tķ liggur her ein vinningur til kommununa upp į minst 7 mió krónur - sum hśsakeyparin, hvųr hann so veršur, skal rinda upp į tann eina dag.
Viš allari respekt fyri formanninum ķ byggi- og bżarskipanarnevndini lķkist hetta ikki javnašarpolitikki. Har plagdi grundreglan ikki vera at lata tęr stųrstu pengamappurnar einsamallar seta dagsskrįnna.
At loypa bukk um bķšilistan og sķšani selja fyri hęgstbjóšandi viš dżrkandi vinningi til kommununa er enn eitt tekin um, at hóast javnašarflokkurin einsamallur hevur meiriluta į Vaglinum, so rįša sterk borgarlig sjónarmiš innanveggja. Hųgrasnaringin rųkkur eftir ųllum at dųma eisini nógv longur inn ķ javnašarflokkin, enn nakar skuldi trśš.
At kommunan eina ferš ętlar at selja grundstykkir longur uppi undir Kongavarša eftir bķšilista, broytir ikki fakta fyri nśętlašu śtbjóšing. Kanska veršur heldur ongin bķšilisti til ta tķš. Tendensurin ķ prįtinum hevur iš hvussu er ķ seinastuni veriš, at skipanin er bęši foršandi og stirvin.
PS: Var inni į torshavn.fo og leitaši eftir reglugeršini fyri umsóknir um fasta ogn. Fekk bara hetta stutta svar: File not found!
Jógvan Arge,
bżrįšslimur ķ Havn fyri Tjóšveldi
---


text:
Orð og lag: Finnur Jensen og Ronni Poulsen
Ring til min í morgin
Ikki ring í dag
Ring er hjartasorgin
Í morgin er betri lag
Ring tú tá
Og sig at tú tókst feil
Eg búgvi ikki longur í Varðalág
Eg sovi hjá Kaj
’Du skal tak tað róligt’
Sigur Kaj viðhvørt
’ikke hav tað dårligt
Du ved, at gjørt er gjørt’
Ring tú tá…
Kaj tú veitst væl, at eg fari heimaftur
Til damuna hjá mær, tá hon er í betri lag
Nei, tað haldi eg, tað er so skítbýtt
Tú burdi heldur verið verandi hjá mær
Góða eg má fara
Tí Kaj hevur ikki ráð
Hann roynir at spara
Nú leggi eg hornið á
Ring tú tá
Og sig at tú tókst feil
Eg búgvi ikki longur í Varðalág
Kaj, eg komi heim.


text:
Vit foru ur Reet friggjadagin kl. 14, Michel eitt sindur seinni vid bornunum. Ta id vit komu til Champagne millum 5 og 6 voru Solrun og Lars og Bergur og Simun har og toku imoti. Um kvoldid fingu vit ein rattiligan Lars dogurda, lambskjot og gronmeti. Omana var creme brulé a la Bergur. Hann hevdi keypt ein litla blasilampu til tad sama. Bergur byr ju i Frankaeiki i lotuni, so hann larir seg at liva franskt.
Leygardagin voru vit i einum champagnuhusi og royndu champagnu, vit keyptu eisini nakrar floskur, og nu er paskadagur, og teu eru farin avstad. Bergur koyrir sjalvur, ti hann fer til Saint Avold, og hini fara til Danmarkar.


text:
2. mai 2018Nr. 48
Kunngerð um broyting í kunngerð um framleiðslu og sølu av matvørum, sum ikki eru virkaðar á løggildum matvøruvirki (Heimaframleiðslukunngerðin)
(Heimaframleiðsla verður víðkað til eisini at fevna um egg frá heimafugli)
§ 1
Í kunngerð nr. 149 frá 27. november 2017 um framleiðslu og sølu av matvørum, sum ikki eru virkaðar á løggildum matvøruvirki (Heimaframleiðslukunngerðin), verður í § 1, stk. 2 aftan á “heimafuglur,” sett: “egg frá heimafugli,”.
§ 2
Henda kunngerð kemur í gildi dagin eftir, at hon er kunngjørd.
Uttanríkis- og vinnumálaráðið, 2. mai 2018
Poul Michelsen (sign.)
landsstýrismaður
/ Herálvur Joensen (sign.)


text:
Yellow Submarine (LP)
Yellow Submarine er tann tíggjunda LP-plátan hjá bretska rokk tónleikabólkinum The Beatles, hon kom út í januar 1969. Plátan inniheldur filmstónleik til animatiónsfilmin Yellow Submarine. Plátan er tvídeild við popp-tónleiki og rokk frá The Beatles á síðu 1 og við klassiskum orkestur tónleiki av George Martin á síðu 2.
Í 1966 varð avtala gjørd um at ein teknifilmur skuldi gerast við Beatlunum sum høvuðsleikarum. Filmurin skuldi byggja á Beatles sangir, sum longu vóru útkomnir og á nýskrivaðar. Beatlarnir vóru ikki serliga heitir fyri hesum hugskoti, tí teir høvdu áður verið við í teknifilmum gjørdir fyri amerikanskt sjónvarp í 1965, og dámdu als ikki teir filmarnar. Hugurin gjørdist tó betri, tá ið teir sóu, hvussu góður Yellow Submarine filmurin varð.
Filmurin var frumsýndur í juni 1968, men tað tók meiri enn eitt hálvt ár, áðrenn plátan við filsmløgunum kom út, og tað er, saman við sannroyndini at produsarin George Martin átti helvtina av løgunum, ein høvuðsorsøk til, at plátan fekk heldur lunkaða móttøku og gjørdist einasta LP The Beatles góvu út í Bretlandi, sum ikki kom ovast á hittlistan.
Allir sangirnir eru skrivaðir av Lennon/McCartney um einki annað er viðmerkt.
Síða A:
- Yellow Submarine
- Only A Norhern Song (George Harrison)
- All Together Now
- Hey Bulldog
- It's All Too Much (George Harrison)
- All You Need Is Love
Síða B:
- Pepperland (George Martin)
- Sea Of Time (George Martin)
- Sea Of Holes (George Martin)
- Sea Of Monsters (George Martin)
- March Of The Meanies (George Martin)
- Pepperland Laid Waste (George Martin)
- Yellow Submarine In Pepperland (Lennon/McCartney arr. George Martin)


text:
Fuglur er bygdur til at flúgva. Hann hevur veingir og fjaðrar og so verpur hann egg. Les um fuglin kring okkum og lær at fóðra fuglunum køldu vetratíðini.
Fjaðrar? KEKK! Eina lætta beinagrind? KEKK! Og stórir bringuvøddar? KEKK, KEKK!
Heiðafuglur hevur reiður í haganum. Flest allur heiðafuglur finnur føði í haganum og niðri í fjøruni. Les meira um heiðafugl her!
Nógv sløg av smáfugli eru komin til Føroya, síðan viðarlundir eru komnar, og fólk eru farin at fáa sær urtagarð.
Hóast 71 % av jarðarflatanum er hav, eru bara 3 % av heimsins fuglasløgum sjófuglur. Í Føroyum er heilt nógvur sjófuglur, tí her er nógv føði í sjónum.
Vaðfuglur livir av dýrum í mold, sandi og undir steinum, og hevur tí langt nev fyri at fáa fatur á føðini og eisini long bein, so hann kann vaða (vassa) í vatni.


text:
Unni Lindell er norskur rithøvundur, fødd 3. apríl 1957 í Oslo.
Hon gav fyrstu bók sína út í 1986, tað var ungdómsskaldsøgan Den grønne dagen.
Hon er kendur krimihøvundur, hevur skrivað fleiri bøkur við høvuðspersóninum Cato Isaksen, men hevur annars skrivað ein hóp av øðrum, m.a. eisini fyri børn.
Útgávur:
2009 Mussa meg týsdagin
2010 Eg elski teg av øllum mínum jarta!
2011 Reytt er kærleiki
2012 Nella Nefs og Náttskúlin
2013 Nella Nefs og Sjeystjørnan
Ummæli:
Synnøve Nord: Unni Lindell/Fredrik Skavlan: Nifse Nella og Nattskolen. Oppland Arbeiderblad oa.no 24. mars 2009
Heiður:
1991 Besti norski ungdómsrithøvundur fyri Annas barn
1994 Kritikerprisen fyri Súgvimerkið (Nýlendi hevur útgivið á føroyskum)


text:
F R Á B O Ð A N.
Tað verður hervið gjørt kunnugt, at sambært skrivi frá Innlendismálaráðnum verður kommunustýrisval
týsdagin 8. november 2016 í Porkeris kommunu.
Atkvøðugreiðslan er í Porkeris skúla og byrjar kl. 10.00 fyrrapartin og heldur fram til kl. 20.00, ella so
leingi veljarar møta uttan steðg.
Teir veljarar, ið ikki kunnu møta á valstaðnum valdagin vegna sjúku ella aðra orsøk, kunnu atkvøða á
kommunuskrivstovuni ella heima við hús við brævatkvøðu, og eigur at vera boðað frá til
valnevndarformannin Lars Djurhuus á tlf. 373745 ella 211603 í seinasta lagi mánadagin 7. november
2016 klokkan 18.00.
Porkeri, tann 27. oktober 2016.
Lars Djurhuus, valnevndarformaður.


text:
Forstjórin í Havyard Group, Geir Johan Bakke, fer á Vinnudegnum at greiða okkum frá norska maritima tyssinum og fer at meta um møguleikarnar fyri Føroyar í hesum høpi. Havyard Group er partur av sterka maritima tyssinum á vesturstrond Noregs.Tyssið fevnir um 12 sniðgevingarfyritøkur, 17 reiðaríir, 13 skipasmiðjur og 161 veitingarfyritøkur. Øll lið í virðisketuni eru við í tyssinum, hóast økið landafrøðiliga er lítið. Í Føroyum eru Geir Johan Bakke og Havyard Group serliga kend fyri at hava bygt frálandaskipini hjá føroysku fyritøkuni Skansi Offshore.
Melda til Vinnudagin 2013 nú.


text:
UPS og generatorar
El-Teknik bjóðar UPS loysnir og tryggjar tryggleika um streymurin svíkur. Ein UPS-skipan tryggjar at fyritøkur varðveita streymin hóast el-netið sløknar. Tað virkar sum ein neyðstreymsskipan, ið tekur yvir um streymurin fer.
Fyri flestu fyritøkur er tað av stórum týdningi, at hava eina álýtandi elveiting, tað kann kosta nógv í peningi um streymurin sløknar. Ein UPS-skipan tryggjar at fyritøkan t.d. ikki missur týdningarmikið data.
Skipanin virkar sum el-veiting millum almenna el-verkið og el-útgerðina í fyritøkuni.
El-Teknik ger altíð eina neyva greining av tørvinum hjá einstøku fyritøkuni. Hetta kann vera ymiskt alt eftir stødd á fyritøku.


text:
Orð: Poul F. Joensen
Lag 1: Regin Dahl
Lag 2: Halfdan Kerulf
1. Tú lýsti, tá ið fyrst eg teg sá,
ímillum hinar sum havsins hjómur,
tú sum ein sól millum stjørnur var,
sum rósan von millum blómur.
2. Eg rdoymdi um teg við Íslands strond,
tá eldgos-brandar um himin lýstu,
og undir Grønlands ísbardu strond
í trúgvum barmi teg hýsti.
3. Tín favnur verður mítt heim og havn,
har stútt tín vinur av langferð lendir,
í hjartað rist er títt kæra navn,
so leingi Beinisvørð stendur.
4. Eg aftur pløga skal Atlantshav,
til heystar sælur til tín eg stevni;
men sjólátist eg, er títt kæra navn
seinasta orðið, eg nevni.


text:
Er búskaparpolitikkurin skilagóður, so kunnu Føroyar tola sveiggj innan fiskivinnuna og harvið gjaldoyrainntøkunum, uttan at allur búskapurin fer á heysin.
Búskaparráðið ávaraði í december 2006:
Føroyski búskapurin er í hákonjunkturi. Hetta er komið av innlendskum eftirspurningi. Vinnan hevur í stóran mun økt sín fíggjarliga váða.
Búskaparráðið mælti eisini í december 2006 frá at lata skattalætti í 2007 og 2008 (sum annars varð avtalað í samgonguskjalinum frá 2004).
At fylgja hesum ráðum varð avvíst av Bárði Nielsen, fíggjarmálaráðharra, sum í samrøðu við Sigmar Bláberg í útvarpinum vísti til, at samgongan hevði gjørt rætt við skattalætta í 2005 og 2006. (Maðurin skilur opinbart ikki, at rættur konjunkturpolitikkur hevur nakað við konjunkturstøðuna at gera.)
Kanska var tað hetta sum gjørdi, at Búskaparráðið hvesti tónan. Í øllum førum skrivaði ráðið í oktober 2007:
tað er burtur úr vón og viti at stimbra búskapin enn meira.Men tá hevði Bárður longu stungið í sekkin og var farin at royna eydnuna í íslendska casino búskapinum. Magni Laksafoss hevði tikið yvir í Fíggjarmálaráðnum og hann vildi rætta kósina.
Tað komiska er nú, at Magni mátti fara úr Búskaparráðnum, tá hann gjørdist landsstýrismaður í fíggjarmálum. Magni hevði also verið ein av teimum sum høvdu ávarað ímóti fíggjarpolitikkinum hjá Bárði Nielsen í 2006 og 2007. Og í politisku skipanini vóru fleiri sum vóru firtin av, at Magni, ein sambandsmaður í Búskaparráðnum, skuldi fílast at Bárði, einum sambandsmanni í fíggjarmálaráðnum. So nú høvdu fleiri sett sær fyri, at Magni skuldi í hvussu er ikki fáa tað lætt. Sostatt bleiv tað ein forðing fyri at rætta fíggjarpolitikkin, at tað var Magni sum mælti til tað. Hetta søgdu fólk í politisku skipanini, sum eg tosaði við í 2007.
So tað er nokk skeivt at siga tað er komiskt. Hetta er heldur rættiliga tragiskt. Men soleiðis gruggar politikkur búskaparkjakið.
Og so kundi man eisini farið aftur til 1980-ini og endurgivið frá Statsministeriets rådgivende Udvalg vedrørende Færøerne (SUF er hóskandi stytting). Tað er ikki bara suff, men heldur gys. (Jonhard Eliasen gjørdi einaferð eina frálíka samling av endurgevingum frá Rådgivende Udvalg, eg skal royna at finna tað fram til lesarar av hesum bloggi.)
Ríkiligt av búskaparfrøðingum hava ávarað.
Tann sum av onkrari orsøk ikki ynskir at fylgja skilagóðum tilmælum kann rættiliga lætt lata vera við at hoyra ávaringarnar. Ikki allir búskaparfrøðingar fáast við at meta um aktuella konjunkturstøðu, aðrir fáast við onnur búskaparlig viðurskifti, so tann sum ynskir tað kann helst eisini finna onkran búskaparfrøðing sum ikki ávaraði og tí kann fáa skyldina, tá tað er gingið galið.


text:
Samtyktir gjørdar á bygdarráðsfundi mánadagin 1. des. 2014.
Á hesum bygdarráðsfundi vóru møtt: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
Hesin bygdarráðsfundur var ásettur at vera 24. nov. 2014, men varð útsettur.
1.
Hesi broytingaruppskot undir aðru viðgerð av uppskoti til fíggjarætlan hjá Porkeris kommunu fyri
árið 2015 vórðu einmælt samtykt:
Teknisk mál: Kloakkir, 222.301 - Nýgerð broytt til 150.000 krónur.
Almanna- og Heilsumál: 150.880 - Bú- og Heimatænastan í Suðuroy inntøkur - broytt til 3.530.000 kr.
Almanna- og Heilsumál: 150.880 - Bú- og Heimatænastan í Suðuroy útreiðslur - broytt til 3.530.000 kr.
Almanna- og Heilsumál: 153.500 – Vágs kommuna (Heilsumiðstøðin) útreiðslur - broytt til 430.000 kr.
Avdráttur av lánum broytt til 643.384 kr.
Fíggjarætlanin hjá Porkeris kommunu fyri fíggjarárið 2015 varð einmælt samtyk, og javnvigar hon við
12.243.391 krónum.
Skattaprosentið er sett til 21%, og barnafrádrátturin er settur til 6.500 krónur fyri hvørt barnið.
Kommunuskatturin kemur komandi fíggjarár at verða 7.934.193 krónur
2.
Samtykt varð at góðtaka kvøldskúlaundirvísingina skúlaárið 2014/2015.
3.
Út frá núverandi grundarlagi varð ikki semja um at taka undir við fyriliggjandi uppskoti um keyp av
mønustingarum.
4.
Støðutakan til sundurbýti av matr, nr 106c í Porkeri varð útsett.
5.
a.) Samtykt varð at stuðla Lions Club í Suðuroy við 2.500 krónum.
b.) Samtykt varð at stuðla seyðasýningina 2014 við 3.000 krónum.
c.) Samtykt varð at stuðla felagsskapin KRIS við 2.500 krónum.
d.) Samtykt varð ikki at stuðla umsóknina frá Fróða Johannesarson.
e.) Samtykt varð ikki at stuðla umsóknina frá ”Forlagið Oljan”.
f.) Samtykt varð ikki at taka av tilboðnum frá ”Filmsbólkurin Lítla Dímun”
Porkeris Bygdarráð


text:
Týskvøldið 25. september ber til at hitta Magna Arge, Ben Arabo, Nils Sørensen, Regin Jacobsen og Janus Petersen í Løkshøll. Teir eru stjórar í teimum fimm listaðu fyritøkunum í Føroyum; Atlantic Airways, Atlantic Petroleum, Faroe Petroleum, Bakkafrost og BankNordik.
Teir greiða íleggjarum og øðrum áhugaðum frá hálvársúrslitunum í 2012. Eisini kann ein nýta høvið at fregnast um framtíðarútlit og ætlanir hjá fyritøkunum.
Íleggjarafundurin verður hildin í Løkhsøll í Runavík týsdagin 25. september. Byrað verður klokkan 19.00
Fundurin er ókeypis og almennur. Øll eru hjartaliga vælkomin.
Tað er Virðisbrævamarknaður Føroya, sum skipar fyri tiltakinum.


text:
Friday, May 30, 2014
Mentanarnátt í Havn
Nú nærkast til mentanarnátt, sum í grundini er ein dagur og eitt kvøld í Havn, sum eru vígd list og mentan. Júst um eina viku verður mentanarnátt og meðan vit bíða og senda onkran vónartanka til veðurgudarnar, kunna vit kaga í skránna, sum visit tórshavn hevur lagt út. Eg havi skeitt í skránna og sæð fleiri framsýningar, sum síggja áhugaverdar út. Í Norðurlandahúsinum letur upp ein framsýning við framúrskarandi glaslist, í Listasavninum letur Várframsýningin upp, Í Steinprenti letur framsýning upp og í Tryggingini á Kongabrúnni verður framsýningin Feskt 2014 at síggja. Meira um alt hetta seinni.
Posted by Listin at 10:11 AM


text:
Jan Müller
07.03.2017 - 07:05
Stóru sparingarnar í norsku oljuvinnuni svíða hjá starvsfólkunum. Tey trý størstu
frálandsreiðaríini søgdu í 2016 umleið ein fjórðing av øllum starvsfólkunum
upp. Hetta skrivar norski miðilin sysla.no. Lági oljuprísurin er høvuðsorsøkin til
nógvu uppsagnirnar. Tær tríggjar størstu fyritøkurnar eru DOF Offshore,
Solstad/REM og Farstad Shipping. Tilsamans mistu 2.141 starvsfólk arbeiðið í
hesum fyritøkunum í 2016, svarandi til 24%. Solstad, Deep Sea Supply og Farstad Shipping eru í ferð við at leggja saman til eitt
risastórt frálandsreiðarí undir navninum
Solstrand Farsstad við tilsamans 154 skipum. Hetta fer at hava við sær, at
talið av skipum, sum verða løgd, verður enn størri og tað fer so aftur at hava
fleiri uppsagnir við sær í hesum árinum. Hóast konsolideringin av reiðaríunum í
offshorevinnuni ger sera ilt fyri starvsfólkini, so metir bankin DNB, at hetta
er skilabesti mátin at koma sær úr kreppuni. Størri fyritøkur og lægri
kostnaður eru vegurin. Eisini 2017 verður eitt avbjóðandi ár fyri vinnuna og
neyðugt verður at halda fram á somuleið við at leggja feløg saman so tey verða
størri og fara at hava færri útreiðslur sigur stjórin í DNB.


text:
Býráðsfundur 26. januar 2017
Býráðslimir: Tórbjørn Jacobsen, Terje B. Vestergaard, Hans Jákup Johannesen, Etly Nord Højgaard, Kári E. Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
Ikki møtt: Helgi L. Petersen
1/17: Grót frá Eystur- og Sandoyartunnlunum
Góðkenning av avtaluni við P/F Eystur- og Sandoyartunlar um grótmóttøku úr undirsjóvartunlinum.
Avtalan inniber, at Runavíkar kommuna tekur ímóti 58% av grótmongdini, sum er uml. 409.000 m3
-Fíggjarnevndin mælir til at góðkenna avtaluna við P/F Eystur- og Sandoyartunlar um grót úr undirsjóvartunlinum.
-Býráðið hevur á fundi 26/1-2017 samtykt at taka undir við tilmælinum frá fíggjarnevndini.
2/17: Avtøka av vegservitutti á matr. nr. 59 í Søldarfirði
Ein gamal vegservituttur gongur ígjøgnum matr. nr. 59. Mælt verður til at strika servituttin, tí ein almenn gøta er gjørd tætt við, sum samanbindur Gerðisveg og Søldarfjarðarveg.
-Tekniska nevnd og Byggi- og býarskipanarnevndin mæla til at strika servituttin.
-Býráðið hevur á fundi 26/1-2017 samtykt at taka undir við tilmælinum frá Teknisku nevnd og Byggi- og býarskipanarnevndini.
3/17: Rakstrarætlan fyri 2017 fyri Kongshavnar havnarstýri
Stýrið fyri Kongshavnar havnarstýri hetur sent rakstrarætlanina hjá felagsskapinum til góðkenningar. Nettoinntøkan er 725.000 og rakstrarútr. Kr. 425.100.
-Fíggjarnevndin mælir til at góðkenna rakstrarætlanina fyri 2017.
-Býráðið hevur á fundi 26/1-2017 samtykt at taka undir við tilmælinum frá fíggjarnevndini.
4/17: Val av valstýrum og valnevnd fyri býráðssetuna 2017-2020
-Fíggjarnevndin hevur gjørt uppskot til val av limum í valnevndina og tey 7 valstýrini í kommununi og mælir til, at tikið verður undir við uppskotinum um val av nevndar- og stýrislimum.
-Býráðið hevur á fundi 26/1-2017 samtykt at taka undir við tilmælinum frá fíggjarnevndini.
5/17: Val av 2 limum í skattakærunevndina
Í skattakærunevndina fyri Eysturoy skulu veljast 7 limir og 7 varalimir, harav skal Runavíkar kommuna velja 2 limir og 2 varalimir í nevndina.
-Býráðið hevur á fundi 26/1-2017 samtykt at taka undir við tilmælinum frá fíggjarnevndini.
6/17: Jógvan Christiansen søkir um byggiloyvi til goymslubygning á matr. nr. 142a á Skála
Søkt verður um at byggja ein 72 m2 stóran goymslubygning í tveimum hæddum á matr. nr. 142a á Skála. Tekniska deild deild mælir til at játta byggiloyvi.
-Vinnu- og havnarnevndin og Byggi- og býarskipanarnevndin mæla til at játta umsóknini.
-Býráðið hevur á fundi 26/1-2017 samtykt at taka undir við tilmælinum frá Vinnu- og havnarnevndini og Byggi- og býarskipanarnevndini.
7/17: Keyp av havnarøki í Søldarfirði
Talan er um økið ímillum kajøki (Bátahylin) og vegin Oman á Sand matr. nr. 90a og 116a tilsamans uml. 1.600 m2. Økið skal leggjast saman við havnarøkinum D12 í býarplaninum.
-Vinnu- og havnarnevndin og Byggi- og býarskipanarnevndin mæla til at kommunan ognar sær lendi millum havnarøki og vegin.
-Býráðið hevur á fundi 26/1-2017 samtykt at taka undir við tilmælinum frá Vinnu- og havnarnevndini og Byggi- og býarskipanarnevndini.
8/17: Yvirtøka av Fólkafundinum
Mentanardeildin hevur verið í samráðingum við Advent Events Management um yvirtøku av konseptinum Fólkafundurin.
-Mentanarnevndin mælir til at arbeiða víðari við einum uppleggi, hvussu mentanarvika og fólkafundur kann samskipast.
-Býráðið hevur á fundi 26/1-2017 samtykt at taka undir við tilmælinum frá mentanarnevndini.
9/17: Endurskoðan av kommunustýrisskipanini og fundarskipanini hjá Runavíkar kommunu
Í samband við skipan av nevndum fyri valskeiðið 2017-2020, var semja um at skipa eina nýggja nevnd “Náttúru- og Umhvørvisnevndin”. Í hesum sambandi verður neyðugt at tillaga kommunustýrisskipanina hevur fyrisitingin gjørt uppskot til tillagingar í samband við nýggju nevndina.
-Fíggjarnevndin mælir til at arbeitt verður víðari við uppskotinum um broyting av kommunustýrisskipanini til næsta fund.
-Býráðið hevur á fundi 26/1-2017 samtykt at arbeiða víðari við uppskotinum til broyting av Kommunustýrsisskipanini fyri Runavíkar kommunu.


text:
Kjakfundur á bókasavninum mikukvøldið 15. februar kl 19.00.
Hugsar tú nakrantíð um týdningin, ið orð hava, og um týdningin í, hvussu vit orða okkum? Orð, ið verða nýtt um okkum og um onnur, hava nevniliga beinleiðis ávirkan á, hvussu vit fata okkum sjálvi og tey, vit eru saman við.
Orð hava týdning, orku og makt og eru í veruleikanum sterkasta vápn okkara. Orð kunnu hjálpa, ugga, eggja, leiðbeina og skapa vinabond. Tey kunnu eisini oyðileggja, sára, bróta niður, eyðmýkja og skapa fíggindar. Hvønn dag velja vit hvørji orð, ið skulu mynda okkum og harvið avgera vit í stóran mun sjálvi, hvussu onnur verða lýst og sædd.
Ja, ber orðið brek, so eiga vit møguliga ikki at nýta tað. Ella hvat heldur tú? Hvussu eiga vit at orða okkum?
Kom á Bókasavnið við Løkin 15. februar kl. 19:00, tá ið hugleitt verður um orðið brek og lagt verður upp til kjak, har tú kanst vera við og hava ávirkan.
Kunnu vit møguliga finna eitt nýtt orð fyri orðið brek?
Luttakarar við pallborðið eru:
- Jonnhild Reynholdsdóttir, forkvinna í Sosialu nevnd
- Meinhard Jensen, studentaskúlalærari
- Marna K. Jacobsen, Málráðið
- Herit Joensen, lærari
- Tormóður Stórá, leiðandi yvirlækni
Tóra við Keldu, forkvinna í MBF kemur at leiða okkum ígjøgnum kvøldið.
Tóra við Keldu, forkvinna í MBF, vitjaði morgunsendingina hjá Kringvarpinum mánamorgun 13. februar. Hoyr samrøðuna her:
http://kvf.fo/netvarp/uv/2017/02/13/mbf-umhugsar-finna-anna-or-fyri-brek
Vit síggjast!
Meginfelag teirra, ið bera brek


text:
Kontur og gjaldingar
Kann eg ringja til bankan og fáa upplýsingar um saldu á kontu míni?
Nei, av trygdarávum hava vit broytt hesa mannagongd, og tískil ber ikki til at ringja til bankan og á tann hátt fáa upplýsingar um saldu. Ístaðin vísa vit til sjálvgreiðslutænastur okkara: Netbankan, Netbankan sum app, Telefontænastuna og Boðtænastuna. Við hesum tænastum umframt kontuavriti og sjálvtøkum ber til at fáa upplýsingar um saldu o.a á ein tryggan og lættan hátt.
Hvussu síggi eg saldu á kontu míni?
Tú hevur 4 møguleikar:
- Síggj saldu í Netbankanum
Innrita í Netbankan – trýst á Kontur og gjaldingar - Kontuyvirlit.
- Síggj saldu á smarttelefonini við Netbankanum sum app
Innrita í Nebankan sum app og trýst á Yvirlit - vel síðani kontu.
- Fá upplýsing um saldu við Telefontænastuni
Ring til 20 90 90 – trýst skrásetingarnummar (6460) og kontunummar (7 tøl) – enda við #. Trýst títt loynital og enda við #.
- Fá upplýsing um saldu í sjálvtøkum bankans
Fylg vegleiðingini á skerminum
Hvussu flyti eg eina upphædd til eina aðra kontu í Føroyum?
Tú hevur tríggjar møguleikar:
- Flyt pening umvegis Netbankan og Netbankan sum app
Tað er lætt og ókeypis at gera flytingar í Netbankanum. Innrita í Netbankan – vel Kontur og gjaldingar – og trýst á Flyting.
Tú kanst lesa meira umframt bíleggja Netbanka her.
- Ger flyting í deild tíni
Tú kanst eisini koma inn í deildina at avgreiða eina flyting. Legg til merkis, at tú tá kanst vænta eina avgreiðslutíð á 3 dagar, áðrenn flytingin er framd.
- Ring til okkum
Ring til Kundatænastuna á 330 330 ella set teg í samband við tín ráðgeva
Les eisini um GjaldSkipanina.
Hvussu gjaldi eg girokort og inngjaldskort?
Tú hevur tveir møguleikar:
- Rinda umvegis Netbankan ella Netbankan sum app
Tað er lætt og nógv bíligari at gjalda títt giro- og inngjaldskort umvegis Netbankan. Innrita í Netbankan – vel Kontur og gjaldingar – trýst síðani á Inngjaldskort.
Tú kanst lesa meira umframt bíleggja Netbanka her.
- Rinda í deild tíni
Tú kanst eisini koma inn í deildina at gjalda giro- og inngjaldskort. Legg til merkis, at tú tá kanst vænta eina avgreiðslutíð á 3 dagar, áðrenn gjaldið er bókað.
Sí yvirlit yvir deildir okkara í Føroyum.
Les eisini um GjaldSkipanina.
Hvussu seti eg pening inn umvegis náttarboksina?
Fyri at seta pening inn umvegis náttarboks skalt tú hava eina avtalu við eina av deildum bankans. Vinarliga set teg í samband við ta deild, har tú ynskir at stovna avtalu um náttarboks.
Hvussu fái eg yvirlit yvir mínar kontur?
Tú hevur hesar møguleikar:
- Í Netbankanum
Innrita – trýst á Avtalur í vinstru síðu – Íbindingaravtala – í fallmyndini velur tú Tilmelding ella frámelding av kontum og goymslum.
- Í ársyvirlitinum
Hvussu síggi eg flytingar á míni kontu?
Tú hevur hesar møguleikar:
- Tú sært allar flytingar í Netbankanum
Innrita í Netbankan – vel kontu.
- Tú sært allar flytingar í Netbankanum sum app
Innrita í Netbankan sum app – trýst á Yvirlit og vel kontu.
- Tú sært seinastu bókingar í sjálvtøkuni
Fylg vegleiðingini á skerminum.
Hvussu taki eg pening út?
Tú hevur hesar møguleikar:
- Nýt eina av sjálvtøkum bankans
- Nýt eina av deildum bankans, ið hava vanliga kassaavgreiðslu
Hvussu seti eg pening inn?
Tú kanst seta pening inn í teimum deildum, ið hava kassaavgreiðslu ella umvegis náttarboks. Tú kanst fáa myntir upptaldar í øllum deildum.
Hvat geri eg, um eg ikki havi fingið eina flyting?
Hevur tú ikki fingið eina flyting, skalt tú seta teg í samband við sendaran.
Hvussu stovni eg eina fasta flyting?
Tú hevur hesar møguleikar:
- Netbankin: Innrita í Netbankan – trýst á Kontur og gjaldingar – vel Føst flyting.
- Set teg í samband við okkum.
Hvar fái eg yvirlit yvir mínar gjaldsavtalur?
Tú hevur tveir møguleikar:
Í Netbankanum: Innrita í Netbankan – trýst á Gjaldskipan.
Set teg í samband við okkum.
Hvussu bíleggi eg gjaldoyra?
Tú kanst bíleggja gjaldoyra á heimasíðu okkara.
Hvussu gevi eg fulltrú til mína kontu?
Saman við persóni, ið skal hava fulltrú til tína kontu, verður tú sum kontuánari biðin um at koma inn í deild tína. Minnist til at hava samleikaprógv við.
Hvar finni eg mítt IBAN-nummar?
Hvør konta hevur sítt egna IBAN-nummar. Tú hevur tríggjar møguleikar, tá tú skalt finna IBAN-nummarið á tíni kontu:
- Í Netbankanum
- Innrita í Netbankan
- Vel Kontuyvirlit
- Trýst á fallmyndina Funka, ið er høgrumegin salduna á kontuni
- Vel síðani Kontutreytir í fallmyndini
- Tá kemur ein mynd fram, har IBAN-nummarið stendur
- Í Netbankanum sum app
Innrita í Netbankan sum app – vel Yvirlit – trýst á ”i”-merkið høgrumegin kontuna, hvørs IBAN-nummar, tú skalt finna.
- IBAN nummarið er eisini at finna á kontuavritinum.
Hvar finni eg mítt kontunummar?
Tú hevur fimm møguleikar, tá tú skalt finna títt kontunummar:
- Netbankin: Innrita í Netbankan – vel Kontur og gjaldingar – trýst á Kontuyvirlit.
- Kontunummarið stendur á tínum Visa/Dankorti
- Kontunummarið stendur á tínum gjaldskorti
- Kontunummarið stendur á tínum MasterCard Debit korti
- Kontunummarið stendur á tínum kontuavriti
Hvussu flyti eg pening til útlond?
Tú hevur hesar møguleikar:
- Ger flyting umvegis Netbankan
Tað er lætt at flyta pening til útlond umvegis Netbankan. Innrita í Netbankan – vel Kontur og gjaldingar – trýst á Flyting. Tú kanst eisini lesa vegleiðing til Netbankan her.
- Ger flytingar í deild tíni
Finn deild tína her.
- Eisini kanst tú senda oyðublaðið av flyting til útheimin til tín ráðgeva ella til kundi@banknordik.fo
Tak oyðublaðið til bílegging av flyting til umheimin niður her (FO).
Download the form for international transfers here (EN).
Hvussu fái eg upplýsing um, hvat eg havi eftir, tá rokningarnar eru goldnar?
Um allar tínar rokningar eru skrásettar sum fastar flytingar í Netbankanum ella eru teknaðar til GjaldSkipanina, ber altíð til at síggja tøka saldu í Netbankanum.
Innrita í Netbankan – vel Kontur og gjaldingar – trýst á Bókingar – og vel síðani Gjaldførisyvirlit. Vel eitt tíðarskeið og trýst síðani OK. So sært tú tøku upphæddina.
Legg til merkis, at tøka saldan ikki leggur upp fyri framtíðar inntøkum ella GjaldSkipan avtalum. Tí eigur tú við jøvnum millumbilum at kanna tøku upphæddina.
Hvussu bíleggi eg myntir?
Set teg í samband við okkum.
Hvussu tømi eg Vitus?
Í deild tíni. Peningurin verður settur á kontu sama dag.
Hvar síggi eg, hvørji gjøld verða tikin?
Tú hevur hesar møguleikar:
- Í prísyvirlitinum
Prísyvirlitið verður sent saman við ársyvirlitinum í januar.
- Í Netbankanum
Í Netbankanum sært tú tey gjøld, sum enn ikki eru tikin. Innrita í Netbankan – vel Kontuyvirlit – trýst á fallmyndina Funka høgrumegin kontuna, hvørs gjøld tú ynskir at finna – vel Kontutreytir.
- Set teg í samband við okkum
Hvussu síggi eg rentuna á míni kontu?
Tú hevur hesar møguleikar:
- Í Netbankanum
Innrita í Netbankan – Kontuyvirlit – trýst á fallmyndina Funka og vel Kontutreytir høgrumegin kontuna, hvørs rentu tú ynskir at finna.
- Í Netbankanum sum app
Innrita í Netbankan – trýst á Yvirlit – trýst á lítla reyða ”i”- merkið, ið stendur høgrumegin kontuna, hvør rentu tú leitar eftir.
- Set teg í samband við okkum
Hvussu bíleggi eg eitt kontuavrit?
Tú hevur hesar møguleikar:
- Í Skjalagoymsluni
Innrita í Netbankan – vel Skjalagoymsla. Kontuavrit eru tøk í 5 ár.
- Set teg í samband við okkum.


text:
Orð: Niels P. Nolsøe
Lag 1: Hans Jacob W. Hjelm
Lag 2: Pauli Hansen
1. Millum fagrastu blettar, eg kenni,
finnist Vágsbygdin – heimstaður mín,
fyri mær onki er ímóti henni,
og mítt hjarta hon dregur til sín.
Her er fjálgt og frítt at anda,
fram við fjørðinum vakra liggur hon,
mót’ vestri av Eiðinum randað,
og náttúran sum gimsteinur von.
2. Dýrdarløtur á hásummardegi,
fast í sál mína hava seg rist,
sólin veitti tær fløva og megi,
fjøll og líðir ein perla av list.
Fuglur sang í lofti kátur,
merkt av lívsmóti kendist hansar’ flog,
og av ungfólki smittandi látur,
sum av gleði og trivnaði bar boð.
3. Sjálvt á vetursins beiskastu tíðum,
ert tú stórsligin – heimstaður mín,
tá ið brimið av froysandi íðum,
heilt av Vágseiði náddi heim til tín.
Boðabrot í fjørði stóðu,
tá ið ódnin hon harðast leikti á –
Grønutangar í skúmfaksi vóðu –
slíka stórbæra sjón eg aldrin sá.
4. Søgu ríka mín heimbygd hon eigur,
megnarkvinnur og -menn føddust her,
vunnu bygdini æru og heiður,
gingu undan í verki manga ferð.
Virkisfýsni fólki merkir,
standið saman tí kvinnur eins og menn,
havið framtíðarhugsjónir sterkar,
einaferð bygdin tá seg mennir enn.
5. Her á fedranna stað vil eg verða,
her mín sál finnur hvílu og frið,
eg sum barn lærdi tokka at bera
hesi bygd eins og fólki hennar’ við.
Og tá vesturskinið skínur
purpurlitt á mín lívsdag síðstu ferð,
vil eg hvíla, har fedrarnir mínir
fingu hvíld eftir stríð og strevið her.


text:
Tuesday, July 31, 2012
Filmsinstallatión í Norðurlandahúsinum
Sýningartíðin er longd, og installasjónin verður víst til og við leygardagin 4. august., hvønn dag kl 10-17.
Posted by Listin at 10:56 PM
Slóðbrótandi fyrilestrar um føroysk LGBT viðurskifti í Østrøm
Týskvøldið 31. juli kl. 19.00 verður Østrøm karmur um serligt kunnandi kvøld um føroysk LGBT viðurskifti. Tríggjar kvinnur fara at tosa um trý áhugaverd evni, ið ongantíð áður hava verið viðgjørd alment í Føroyum. Talan er sostatt um tríggjar slóðbrótandi fyrilestrar.
Turid Sigurdardóttir, professari í bókmentum, fer fyrst at tosa um samkynd og samkyndleika í føroyskari bókmentasøgu. Hon kallar sín fyrilestur: “Frá Ánaniasi til Brahmadellarnar - Tøgn og tala um samkynd í føroyskum bókmentum”. Hon fer m.a. at leggja dent á Ánaniasartátt, sum er skrivaður í 18. øld og tann søguliga samanhangin tátturin er skrivaður í.
Kinna Poulsen fer síðani at halda ein fyrilestur, sum hon nevnir: “Ó-søgur av hinum slagnum - Um samkyndleika í føroyskari myndlist”. Hetta er ein viðgerð av myndlistini hjá føroyskum samkyndum og av samkyndleika annars í føroyskari list.
Amerikanski doktarin í mannfrøði, Dr. Mariah Schug, fer at enda at siga frá síni gransking av virðisgrundarlagnum hjá føroyingum. Fyrilesturin verður á enskum og ber heitið: “Nordic Perspectives - Attitudes About and Impacts of Gay Marriage in Nordic Societies”.
Tiltakið er ókeypis og øll eru hjartaliga vælkomin í Østrøm. LGBT Føroyar skipar fyri tiltakinum.
Posted by Listin at 11:12 AM
Labels: Tíðindaskriv
Monday, July 30, 2012
Triðja dagin eftir...
Hetta er av sonnum dagen derpå sum tað eitur á góðum gomlum føroyskum, og kanska eri eg ikki beinleiðis vaknað av, at maðkarnir tosa um hvussu eg smakki, eins og egið í yrkingini hjá Tóroddi Poulsen, men tað er derhenad. Men Ólavsøkufestivalurin 2012 var akkurát so stuttligur, sum hann eigur at vera við sangi, snapsi, skerpikjøti og sild og seyðarhøvdasúltu og fittum snýðum. Kenslan av, at søkan verður styttri fyri hvørt ár hongur møguliga saman við kensluni av, at lívið styttist samsvarandi, aja, summi síggja eitt hálvfult snapsaglas, meðan tað fyri øðrum tykist tómligt og tað varð sanniliga tømt ofta í gjár. Ja, blíðskapurin var øgiligur... ella í gjár var hann góður og í dag følist hann øgiligur og tað er neyvan seyðarhøvdasúltan hjá Erlu og John, ið er tilelvingin. Eg føli meg snøgt sagt sum ein hálvvánaligan robott av gomlum eystureuropeiskum slag, sirka sum Arnold Schwarzenegger í Terminator í teirri løtu, tá hansara telduheili er við at lukka niður, sum tað so fínt eitur á nýføroyskum og ímeðan roynir mín heili at orientera seg og tað er altso ikki lætt, tá sambandsløgmaður stendur og sigur seg vilja einar sjálvstøðugar Føroyar. Halló, hevur hann gloymt hvørjum flokki hann er í? Men um løgmaður ætlar at skifta flokk, so fyri mær gjarna og ongantíð betur. Á fjasibókini gongur kjakið so lystiliga um ólavsøkuprædikuna, ið summi siga var homofobisk og heldur ikki har fái eg verið við, tí eg hoyrdi ikki ólavsøkuprædikuna. Men eg kenni eina fitta sangarindu, sum eisini er prestur í Fuglafirði og sum á facebook skrivaði: "Denne weekend byder på ikke mindre end to skrúðgongur. Denne første i morgen, arrangeret af LGBT Føroyar - fordi kærlighed mellem mennesker aldrig bør kunne diskrimineres. Den anden på søndag, ólavsøkudag, fordi jeg nærer en dyb taknemmelighed til Vorherre, kærlighedens og livets kilde - og fordi demokratiet er værd at holde fest for. Altsammen er det nødvendigt, når vi skal skabe et Færøerne, som vi kan være stolte af at være en del af, og som vi kan være bekendt at give videre til kommende generationer. Góða ólavsøku!" og tað kann mann í hvussu so er finna seg í. Tað hjálpir uppá alt, eisini høvuðpínu at lesa hvat skilafólk skriva og tí er tað gott, at bæði Bloggoddur og Hitt Føroyska Skjaldraveldi eru farnir í blekkhúsið ella í teldutastaturið um Ólavsøkuna. Nú í tíðini kann tað mesta ornast, meðan mann situr á reyvini. Her framman fyri telduni er gott at sita og verða vit svong, ringja vit bara til okkurt pizzahalloy, so kemur ein taxabilur flux (so leingi tað varir, men enn hevur ongin fingið eyga á tað djúpt ómoralska í at liggja og koyra pizza´ir heim til feit fólk, sjálvt um tær eru skítfarligar, fullar sum tær eru av feitti). Nåh men tað, sum eg skuldi siga var, at í dag kann alt ornast við at ringja og bíleggja, bara mann hevur pengar. Eg haldi, at tað skuldi verið sett á stovn ein kunningartænasta, sum eg kundi ringt til ein dag sum í dag og sum koyrdi runt við oreintering til tey, sum hava mist orienteringina, kanska eisini prestar kundu ringt til eina tílíka kunningartænastu, tí hon skuldi verið fyri øll, sjálvandi eins og Ólavsøkan er fyri øll. Meðan vit bíða eftir Kunningartænastuni hava vit um ikki annað Listabloggin at veita kunnandi sørvis, hyggið bara og lurtið her.
http://www.kringvarp.fo/netvarp
http://bloggoddur.blogspot.com/2012/07/itrottrarskan.html?spref=fb
https://www.facebook.com/notes/hitt-f%C3%B8royska-skjaldraveldi/ein-prestur-er-ein-prestur-er-ein-frethestur/10151058800608711
http://bloggoddur.blogspot.com/2012/07/itrottrarskan.html?spref=fb
https://www.facebook.com/notes/hitt-f%C3%B8royska-skjaldraveldi/ein-prestur-er-ein-prestur-er-ein-frethestur/10151058800608711
Posted by Listin at 2:32 PM
Sunday, July 29, 2012
Ólavsøkurøðan
Tað er langt síðani, eg skrivaði nakað um mentanarpolitikk. Tað eru fleiri orsøkir til tess, kanska haldi eg, at hundrað innlegg um mentanarpolitikk eru nóg mikið, kanska er tað tí eg haldi, at tað eru meira umráðandi politisk evni at viðgera fyri tíðina, sum onnur enn eg hava betri skil fyri og kanska eitt sindur tí eg haldi, at torføra støðan, sum listin er í, ikki bert er eitt politiskur trupulleiki, men eisini hongur saman við øllum møguligum trupulleikum í listaumhvørvinum.
Men mest av øllum er tað tí vit júst hava upplivað okkurt, sum sigur okkum nakað um menniskjaliga sømiligheit, sum vit mugu dvølja við, áðrenn vit halda fram við teimum dagligu bardøgunum. Fríggjadagin møttu 5000 fólk til Faroe Pride fyri at fagna ymiskleika, kærleika og ordiligheit, og tað er nakað av tí mest rørandi, eg nakrantíð havi upplivað. 5000 fólk fortaldu hvat fyri samfelag, vit fegin vilja liva í og 5000 fólk skapaðu vón og trúgv uppá framtíðina. Tað var ómøguligt ikki at blíva djúpt rørd inn á sálina av fjálga lagnum, sum var til Faroe Pride og eg nokti at trúgva, at nakar politikari kann innleiða eitt nýtt tingár uttan at hava hesa fantastisku uppliving við sær í einari og hvørjari avgerð, sum skal takast.
So hesa ólavsøkuna skulu politikararnir fáa frið fyri mær. Eg fari at lata vera við at viðmerkja obligatoriska mentanarliga brotið í løgmansins ólavsøkurøðu, sum kann lesast her, og sum eg bara gangi út frá er skrivað áðren Pridina. Eg haldi ikki nakrar orsøkir vera til tað í ár. Tað skal nokk ganga tað heila, tí sømiligheitin er á rætta plássi.
Men mest av øllum er tað tí vit júst hava upplivað okkurt, sum sigur okkum nakað um menniskjaliga sømiligheit, sum vit mugu dvølja við, áðrenn vit halda fram við teimum dagligu bardøgunum. Fríggjadagin møttu 5000 fólk til Faroe Pride fyri at fagna ymiskleika, kærleika og ordiligheit, og tað er nakað av tí mest rørandi, eg nakrantíð havi upplivað. 5000 fólk fortaldu hvat fyri samfelag, vit fegin vilja liva í og 5000 fólk skapaðu vón og trúgv uppá framtíðina. Tað var ómøguligt ikki at blíva djúpt rørd inn á sálina av fjálga lagnum, sum var til Faroe Pride og eg nokti at trúgva, at nakar politikari kann innleiða eitt nýtt tingár uttan at hava hesa fantastisku uppliving við sær í einari og hvørjari avgerð, sum skal takast.
So hesa ólavsøkuna skulu politikararnir fáa frið fyri mær. Eg fari at lata vera við at viðmerkja obligatoriska mentanarliga brotið í løgmansins ólavsøkurøðu, sum kann lesast her, og sum eg bara gangi út frá er skrivað áðren Pridina. Eg haldi ikki nakrar orsøkir vera til tað í ár. Tað skal nokk ganga tað heila, tí sømiligheitin er á rætta plássi.
"Harra formaður
Ríkt mentanarlív, góð útbúgvingarskipan og góðar granskingarumstøður eru eyðkenni fyri eitt samfelag
í menning.
Nógvir møguleikar eru at granska í Føroyum. Vit hava gransking á høgum altjóða stigi, og granskarar eru
við í nógvum altjóða verkætlanum.
Luttøkan í ES-granskingarsamstarvinum hevur roynst sera væl. Samstarvið endar í 2013, tá ið nýggja
samstarvið Horizon 2020 væntandi eisini kemur at standa okkum í boði. Sum liður í menningini av
føroyskari gransking er tað framhaldandi okkara ætlan at luttaka í ES-granskingarsamstarvinum.
Eitt granskarasetur gerst veruleiki um stutta tíð. Endamálið er at savna tøknikrevjandi gransking og
stimbra samstarv millum vinnuna og almennar granskingarstovnar. Við hesum fáa vit eitt umhvørvi, ið
kann gerast gróðrarbotnur fyri nýggjar vinnur og arbeiðspláss.
Hóast krepputíðir er útbúgvingarøkið raðfest við munandi hægri játtanum seinnu árini. Síðani 2008 er
talið á næmingum, ið taka eina miðnáms- ella hægri útbúgving í Føroyum økt úr umleið 2.300 upp í
umleið 3.000. Á íløgusíðuni eru stórar ábøtur fyri framman. Marknagilsdepilin verður væntandi liðugur
í 2016, og Løgtingið hevur eisini játtað pening til at útbyggja aðrar miðnámsskúlar.
Tað er gott og gagnligt, at ung leita út í heim at ogna sær lærdóm og royndir. Men at ein so stórur partur
av okkara ungdómi leitar burtur, kann eisini vera ein vandi. Tí ein stórur partur kemur ikki heimaftur.
Fróðskaparsetrið hevur ment seg nógv seinnu árini. Men neyðugt verður við betri lestrarmøguleikum og
einum stimbrandi lestrarumhvørvi, fyri at fleiri lesandi kunnu og vilja taka sína útbúgving her. Vit kanna
tí møguleikarnar fyri at bjóða fleiri útbúgvingar á Setrinum, og vit fara at raðfesta útbúgvingarøkið enn
hægri.
Frá august 2013 verða støðisútbúgvingin innan tøkni og lærlingaútbúgvingarnar samansjóðaðar. Skúlaskeiðini
verða løgd í fastar karmar, og lærarakreftirnar verða samskipaðar og gagnnýttar betur.
Fólkaskúlin er grundarsteinurin undir okkara útbúgvingarskipan.
Seinnu árini er stórur dentur lagdur á at menna lesi- og skriviundirvísingina. Telduforrit er ment til sjónog
lesiveik. Allir lærarar skulu á skeið í fakligari lesing og kunningartøkni. Arbeitt verður við at skipa
bygnaðin soleiðis, at tað gerst møguligt at gagnnýta játtanina betur.
Vit fara at styrkja møguleikarnar hjá teimum við serligum avbjóðingum. Arbeitt verður við at víðka miðnámsskúlatilboðini.
Tað ber til at skipa enn fleiri tilboð, so foreldur ikki kenna seg noydd at leita uttanlands
at finna børnum sínum skúla- og heildartilboð.
Stuðul til mentan, list og ítrótt er við til at tryggja eitt ríkt og fjølbroytt mentanarlív.
Eitt stórt framstig fyri okkara mál og mentan er, at allar føroyskar orðabøkur eru tøkar á netinum hjá
skúlunum.
Á savnsøkinum verður nógv gjørt fyri at verja okkara mentanararv. Millum annað verður arbeitt við at
tryggja, at føroyski báturin og gomul træskip verða varðveitt."
Posted by Listin at 2:41 PM
Labels: IS, list og samfelag
Saturday, July 28, 2012
Marius og Ilona - fernisering
Tvær fittar ungur listakvinnur
Listabrøður
Landslagsmynd hjá Mariusi
Ilona
Ferniseringsgestir
Ovursjón hjá Mariusi
Sjálvsmynd hjá Ilonu
Listamaðurin prátar við gestirnar
Lítið men gott
Hesin hevur hjálpt at heingja framsýningina upp
Fríða stákast
Myndir: Jan Andersson
Posted by Listin at 3:48 PM
Labels: Framsýningar, KP, Myndlist
Ólavur Hátún fekk ólavsøkublómutyssið
Posted by Listin at 12:29 PM
Friday, July 27, 2012
Hvat er natúrligt? Røða og ferniseringsmyndir
Kinna Poulsen
Tað er mær ein serliga stórur heiður at sleppa at vera við til at lata hesa framsýningina upp og eg vil fegin takka fyri álitið.
Filosoffar og psykologar hava í nógv ár kjakast um viðurskiftini millum málið og veruleikan, hvørt til dømis okkara tali- og skriftmál eru avleiðing og dokumentatión av veruleikanum ella um málið, sum t.d. Michel Foucault vildi vera við, skapar veruleikan.
Eg havi hugsað nógv um hetta meðan eg havi fyrireikað ein fyrilestur um samkyndleika og føroyska myndlist, sum verður hildin her í Østrøms fabrikk 31.juli. Tí tann samkynda listasøgan er ikki til. Ella sjálvandi er hon til, tí vit kenna øll bæði livandi og deyð, fantastisk, samkynd listafólk, men í okkara annars so siðsøguligu og ævisøguliga listabókum er ikki eitt orð at lesa um at listafólkini eru samkynd. Vit føroyingar eru annars so ómetaliga áhugaðir, tá tað kemur til "slag". Hvørjum slagið mann er av. Hetta slagið og hitt slagið, men tað eru vit eyðsýniliga ikki, tá tað kemur til "hitt slagið". Hetta hongur saman við teirri ósøgdu søguni hjá samkyndleika í Føroyum, sum henda framsýningin "Hvat er natúrligt?" er við til at broyta. Ein máliska, sum eg fegin vil vera við til at broyta er at vera av hinum slagnum, sum annars er brúkt sum vanligt hampamál um samkynd fólk. Ein spurningur kundi ljóða -"Er hon gift?" "-Nei, hon er av hinum slagnum verður svarað eitt sindur innforstaðið". Máliskan er idiomatisk, hugsið tykkum hana á øðrum málum - "nej, hun er den anden slags" ella "he is the other kind". Men hetta er jú í veruleikanum ein ræðulig og ekskluderandi orðing.
Listafólk kenna alt til at standa uttan fyri borgarliga samfelagið, og tí er tað eisini fantastiskt, at tað júst í hesum høpi verður skipað fyri eini tílíkari listaframsýning. Hetta er ein ógvuliga øðrvísi listaframsýning, eg havi satt at siga ikki verið við til nakað líknandi áður. Men framsýningin er fjølbroytt og eg rokni við, at hon kann vera bæði upplýsandi og undirhaldandi í mun til hvat er natúrligt.
Summi av listafólkunum hava fyrihildið seg til samkyndleika millum djór, meðan onnur hava tikið upp temaið á annan hátt í mun til okkum menniskju. Stílurin er ógvuliga ymiskur, men orsakað av evninum eru allar myndirnar nøkulunda figurativar. Tey, sum framsýna her eru: Aggi Ásgerð Ásgeirsdóttir, Annika Arge Gregoriussen, Astrid Andreasen, Astrid McDonald, Beinta av Reyni, Ditte Joensen, Fríða Matras Brekku, Hanni Bjartalíð, Heiðrik á Heygum, Hansina Iversen, Marianna Mørkøre, Marius Dam Christophersen, Herdis Jacobsen, Jóhan Martin Christiansen, Rannvá Holm Mortensen, Gunnhildur Hauksdóttir, Hrafnkell Sigurðsson og Silja Strøm. Eg vil fegin takka øllum listafólkunum, harav fleiri hava donerað teirra verk til LGBT og at ynskja okkum øllum, hinskyndum sum transkyndum sum samkyndum hjartaliga til lukku við hesari framsýningini. Hon flytir mørk. Takk fyri!
Eg haldi røðu
Lúshundurin hjá Astrid McDonald
Ælabogalittar rósur
Ælabogamuffins
Listafólk og gestir
Framsýningargestir
Ja TAÐ er ónatúrliga ónatúrligt
Hugnaligt prát millum framsýningargestir og Aggi er í gullstúvlum
Deiligu hestadamurnar hjá Aggi
Tvær listakvinnur, sum eru við uppá ælabogamuffins
Vakra vespuhjarta hjá Marionnu Mørkøre
Tey ungu kulu
Mariah Shug, professari og Eiler Fagraklett, fyriskipari. Aftanfyri hómast frálíka flugumyndin hjá Hansinu Iversen
Myndir: LGBT og KP
Posted by Listin at 2:40 PM
Labels: Framsýningar, KP
Thursday, July 26, 2012
Karavella Marionett-teatur við "Skrímslunum".
Gunnvá Zachariasen
Eg var í gjár til dukkusjónleik. Karavella Marionett-teatur hjá Rakel Helmsdal. Leikurin var "Skrímslini". Og eg fekk í løtum hasa kensluna, at magiin og poesiin stendur út í rúmið og at hendan verðin hjá báðu Skrímslunum er alt, sum er til. Tí má eg tríva í eitt lítið viðmæli.
"Skrímslini" er søgan um trøllini, skepilsini, verurnar bæði Stóra Skrímsl og Lítla Skrímsl. Vit kenna tey frá bókunum av sama navni. Og sum nógv av okkum, stór og smá, hava tikið til okkara. Vit kenna tey og teirra trupulleikar so væl aftur í okkara egnu kringlutu mannaverð. Vinalag, klandur, semja, umsorgan, ósketni, ja, alt, sum ger okkara samband við onnur rundan um okkum til tíðir so fløkjut. Í Rakelsa søgum verður alt tað fløkjasliga fortalt so sára einfalt, rørandi, reinskorið og so stuttligt. Tí dámar okkum beinanvegin hesi sjarmerandi Skrímsl. "Eg eri akkurát sum Stóra Skrímsl!" "Nei, eg eri faktiskt akkurát sum Lítla Skrímsl!" Soleiðis kunnu vit børn og vaksin kjaka við okkum sjálvi um hvønn av teimum ein sjálvur best kann identifisera seg við og hvørs eginleikar vit kenna aftur í okkum sjálvum. Við sama poetiska og djúpheimspekiliga nærlagni sum t.d. Mumitrøllini hjá Tove Jansson ella vinirnar hjá Palla Pumm. Tey gerast okkara vinir. Vit eru góð við tey. Tí tey ERU bara soleiðis sum tey eru. Gjøgnumførd í sínum karakteri.
Rakel hevur so mikið gott tamarhald á sínum figurum og síni forteljing, at tað tykist so sera lætt hjá henni at flyta yvir í sjónleik og gera eina longri dramatiska gongd við okkara báðum vinmonnum. Uttan at tað gerst yvirdramatiskt, uttan at pynta upp á við stórum og smáum pall effektum, yvirtakandi ljós og ljóði ella við eini handlingsgongd, sum partú skal út í tey heilt stóru sveiggini. Nei, vit eru trúgv í lítlu-stóru verðini hjá Skrímslunum við smáum hendingum, smáum forðingum, sum vit fara ígjøgnum og sum leiða okkum inn í eina nýggja hending. Vit spæla krógva og blunda, vit fiska, vit eru heima á vitjan, spæla kort, vit skulu læra at svimja, vit eru sjúk. Alla tíðina við eini lítlari konflikt ella innari stríði hjá okkara Skrímsla-vinum. Stríð, sum kortini røra við nakrar djupt eksistentiellar og námsfrøðiligar spurningar: Hvussu fortelur tú t.d. tínum besta vini, at hann er pisshamrandi irriterandi og sjálvsøkin og mann hevur bestan hugin bara at fara heim og ongantíð spæla saman aftur??? Hvussu er mann ein góður vinur? Hví keðir mann seg? Hetta eru so sera viðkomandi og veruligir trupulleikar hjá stórum og smáum, sum tíbetur ikki verða penslaðir út í Karavellu Marionett- teatrinum hjá Rakel.
Sjálv haldi eg, at hesin leikurin hepnast betur enn "deputin" hjá fyrsta føroyska marionett-teatrinum, sum bar heitið Revurin við silkiturriklæðnum. Tað tykist sum dukkuførari hevur fingið størri tamarhald á hesum torføra mediinum, sum dukkusjónleikur í veruleikanum er, og hevur tikið burtur heldur enn at leggja aftrat. Bert baktjald, tveir figurar, av og á ein sofa og so søgan. Tær einfaldu loysninar og harvið sleppur tað kompleksa framat. Vit verða drigin inn í verðina hjá Skrímslunum. Vit undrast. Og júst tá hugurin byrjar at mettast við Skrímslafinurligheitum og har lítli sonur mín og eg í øllum førum byrja at ressast og hyggja rundan um okkum, so endar tað. Líka so stilt og snilt, sum tað byrjaði. Heilskapað og akkurát passaliga til longdar.
Má líka leggja aftrat at marionett teatur er heldur ikki bara sum at siga tað. Uttan at eg á nakran hátt skal gera meg til serfrøðing á økinum, so eru nógvir parametrar hjá dukkuføraranum at fáa at renna saman. Ein marionettførari er eitt lívsstarv, nakað sum ein Kabuki dansari í indiskari leiklist, tú forfínar, pussar og mennir hetta handverk alt lívið. Sigst.
Gott í teg Rakel, at tú ert so treisk, tú blívur við. Tú ert ein hugflogs-maskina. Tú oysir úr tær. Tú skrivar søgurnar, seymar dukkurnar, (sum veruliga eru livandi), tú smíðjar, lýsur, leggur røddina til, heldur træðrirnar – at tað merkist langan veg at her er eitt heilstoypt og integrerað verk uttan at tað er amatørkent – skil meg rætt. Skal nakar hava eitt dukkuteatur í Føroyum, so má tað verða tú.
Eg haldi í øllum føri, at tú hevur fatur á onkrum alvorliga áhugaverdum. Og eg vil hervið geva dukkuleikinum um Skrímslini míni bestu viðmæli og mæla øllum til at fara niðan í Sjónleikarahúsið um Ólavsøkuna, niður í Snikkarastovu og inn í heim Skrímslanna.
Posted by Listin at 4:01 PM
Serstøk framsýning letur upp í kvøld
Í kvøld klokkan 19 letur upp ein heilt serlig framsýning í Østrøms fabrikk á Skálatrøð, sum tvinnar saman vísund og list. Endmálið við framsýningini er at upplýsa almenningin og at víðka um ta trongskygdu uppfatan, mong hava av, hvat normalur kynsligur samleiki er. Samstundis er endamálið at økja um tolsemi og stuðulin til samkynd og tvíkynd í Føroyum.
Framsýningin verður opin í morgin og um Ólavsøkuna. Vit gleða okkum til í kvøld og ætla at seta fleiri myndir av framsýningini á bloggin seinni.
Hurlumburl, sum skal skoðast og heingjast...
Hendan verður við á framsýningini
Tað verður hendan eisini...
Fyri ikki at tosa um hesar fínu myndirnar hjá Silju Strøm
og alt møguligt annað....
Posted by Listin at 9:08 AM
Wednesday, July 25, 2012
Tann ordiliga ólavsøkuframsýningin 2012
- Eftir ólavsøkuskránni at døma, verða heilt nógvar listaframsýningar um Ólavsøkuna. Umframt Lions-framsýningina í Müllers Pakkhúsi letur LGBT framsýningin Hvat er natúrligt? upp í annaðkvøld. Og við síðuna av í Steinprenti letur upp framsýning hjá Mariusi Olsen og Ilonu Raipala fríggjadagin. Á Lützenstrøð 13 fer Eyðun av Reyni at sýna fram og úti í Listahøllini á Skipasmiðjuni verður somuleiðis ein líknandi atelierframsýning at síggja og Amariel Norðoy fer at sýna fram í Galerie Focus um Ólavsøkuna (fyri nú bara at nevnar nakrar av framsýningunum, sum eg komi í tankar um). Men tann ordiliga ólavsøkuframsýningin, altso tann, sum á hvørjum ári er í Listasavni Føroya, letur upp Ólavsøkuaftan 28.juli klokkan 16. Hon verður ikki akkurát sum ordiligt, tí øll kundu ikki senda inn til framsýningina verk,,sum skuldu metast av eini sensurnevnd, eins og tað plagdi at vera. Í staðin eru fýra listafólk boðin at framsýna, tey eru Silja Strøm, Guðrið Poulsen, Bárður Dal Christiansen og Bárður Oskarsson.
Posted by Listin at 9:44 AM
Tuesday, July 24, 2012
Doriakvartettin spennandi konsert
Í kvøld klokkan átta verður áhugaverd konsert í Havnar Kirkju.Tað er norðurlendska Doriakvartettin, sum fer at spæla kamartónleik.
Fýra føroyingar, sum ganga á Musikkonservatorium í Keypmannahavn, stovnaðu Doriakvartettina í 2009. Tey eru Heiðrun Petersen, Jón Festirstein, Jákup Lützen og Andreas Restorff. Tey hava fingið undirvísing í kamartónleiki hjá Michael Malmgreen í tvey ár.
Doria kvartettin hevur spælt nýskrivaðan føroyskan tónleik í samstarvi við felagið Føroysk Tónaskøld. Hvørt summar, síðan kvartettin varð stovnað, hava tey spælt á Summartónum í Føroyum. Skráin í ár fevnir um tónleik hjá Bax, Nielsen-Abrahamsen, Bæk, Mozart, Shostakovich og Blak.
Síðsta heyst fekk Doriakvartettin nýggjan norskan cellospælara, Live Johansson, ið gongur á solistklassanum hjá Niels Ullner í Odense. Á konsertini í kvøld spælir eisini Henrik Skotte Larsen, íð hevur verið solooboistur í Odense Symfoniorkestri síðan 2005.
Fýra føroyingar, sum ganga á Musikkonservatorium í Keypmannahavn, stovnaðu Doriakvartettina í 2009. Tey eru Heiðrun Petersen, Jón Festirstein, Jákup Lützen og Andreas Restorff. Tey hava fingið undirvísing í kamartónleiki hjá Michael Malmgreen í tvey ár.
Doria kvartettin hevur spælt nýskrivaðan føroyskan tónleik í samstarvi við felagið Føroysk Tónaskøld. Hvørt summar, síðan kvartettin varð stovnað, hava tey spælt á Summartónum í Føroyum. Skráin í ár fevnir um tónleik hjá Bax, Nielsen-Abrahamsen, Bæk, Mozart, Shostakovich og Blak.
Síðsta heyst fekk Doriakvartettin nýggjan norskan cellospælara, Live Johansson, ið gongur á solistklassanum hjá Niels Ullner í Odense. Á konsertini í kvøld spælir eisini Henrik Skotte Larsen, íð hevur verið solooboistur í Odense Symfoniorkestri síðan 2005.
Posted by Listin at 2:12 PM
Labels: KP, Tíðindaskriv
Hansinufilmur
So skal Hansina Iversen feirast aftur, tí tað kann ikki gerast ov ofta, og hesa ferð verður tað við einum filmi. Hesar og nógv fleiri myndir eru at síggja í bókini ”Hansina Iversen - Undurfullur ræðuleiki”. Steinbjørn B. Jacobsen ummælti: http://listinblog.blogspot.dk/2011/11/marknavari.html
Posted by Listin at 8:33 AM
Monday, July 23, 2012
Marius og Ilona - aftur í landslagið
Tey flestu munu vera greið yvir, at landslagið spælir ein høvuðsleiklut í føroyskari listasøgu. Okkara fyrstu listafólk málaðu realistiskar og romantiskar myndir av okkara høgt elskaða landslagi nøkulunda samstundis sum illusionistiska landslagsmyndin varð endaliga avtikin við kubismuni í Paris. Síðani hava okkara listafólk við treysti tulkað heimliga landslagið í ekspressivum, romantiskum, impressionistiskum, dekorativum, naivistiskum myndum. Vit hava tikið føroyalistina til okkum og eisini uttanlands hevur upprunakendi reinleikin hugtikið tey listaáhugaðu. Men heldur ikki tey ungu listafólkini sleppa heilt undan at taka støðu ella frástøðu til landslagið, og tá vit umrøða okkara ungu listafólk, leggja vit stóran dent á, at tey ikki brúka landslagið sum myndevni.
Tað gera tey bæði, Marius Olsen og Ilona Raipala, sum sýna fram grafikk og málningar í Steinprenti komandi vikurnar. Framsýningin letur upp fríggjadagin 27.juli klokkan fýra. Marius Olsen, sum er millum okkara fremstu listafólk, møtti Ilonu Raipala, tá hon í sambandi við akademiútbúgving sína, var í starvslæru í Steinprenti í 2009. Tey bæði listafólkini høvdu eina sera væl eydnaða grafikkframsýning í Smiðjuni í Lítluvík fyri tveimum árum síðani, og nýggja framsýningin verður neyvan minni spennandi. Í øllum førum verður hon tøkniliga meira fjølbroytt, av tí at Ilona Raipala hesa ferð eisini sýnir fram málningar umframt prent.
Hennara myndevni eru av kvinnum og av umhvørvinum, av húsum og skógi, har føroyskt-finska listaparið býr í Finnlandi. Listafólkini taka bæði støði í landslagnum, men rættiliga stórur munur er millum spontanu, ekspressivu og villu málningarnar hjá henni og so tann meira inntonkta, greinandi grafikkin hjá honum. Á einum av hansara linoleumsprentum hevjar violetta og appilsingula fjallið seg upp úr djúpbláari grund eins og í eini opinbering. Áskoðarin verður helst bilsin av heitinum á myndini, tí heitið avdúkar, at hetta avmyndar gosfjallið Vesuvio, sum í ógvusligum eldgosi ár 79 legði Pompeii í oyði. Gosfjallið er tætt við italska stórbýin Napoli og mett at vera eitt av heimsins vandamiklastu gosfjøllum. Tað kann væl vera, at lagnutunga søgan hjá fjallinum hómast á dramatisku lýsingini, men einfalda fjallaskapið, teknað á sjónarringin, er eisini ein føroysk grundmynd, sum Marius Olsen gevur okkum og sum prógvar, at landslagið enn stendur sterkt í føroyskari samtíðarlist. Framsýningin í Steinprenti á Skálatrøð verður opin um Ólavsøkuna og nakrar vikur fram.
Posted by Listin at 6:49 PM
Labels: KP, Myndlist, Tíðindaskriv
Sunday, July 22, 2012
Arabisk vika - 7- العربية أسابيع
Introduktión til arabisku vikuna:
http://listinblog.blogspot.dk/2012/07/arabisk-vika.html
Wael Shawky (1971) føddur í Egyptalandi emigreraður til USA: Wael Shawky viðger tað normala og tað ónormala í sínum installatiónum, fotomyndum og performance. Hann hevur áhuga í at granska hvussu ymiskar mentanir koma til sættis og roynir at skapa eitt slag av hybridsamfelagi í síni list. Ein skipan har samfelagið er í ævigari broyting og har hann sum listamaður hevur leiklutin sum umsetari millum ymsar mentanir.
http://listinblog.blogspot.dk/2012/07/arabisk-vika.html
Wael Shawky (1971) føddur í Egyptalandi emigreraður til USA: Wael Shawky viðger tað normala og tað ónormala í sínum installatiónum, fotomyndum og performance. Hann hevur áhuga í at granska hvussu ymiskar mentanir koma til sættis og roynir at skapa eitt slag av hybridsamfelagi í síni list. Ein skipan har samfelagið er í ævigari broyting og har hann sum listamaður hevur leiklutin sum umsetari millum ymsar mentanir.
Les meira um Wael Shawky her:
(IS)
Posted by Listin at 8:47 AM
Saturday, July 21, 2012
Arabisk vika - 6- العربية أسابيع
Introduktión til arabisku vikuna:
http://listinblog.blogspot.dk/2012/07/arabisk-vika.html
Steve Sabella (1975) palestini føddur í Jerusalem emigreraður til
Onglands.
Høvuðsevnið í listini hjá Sabella er útlegd. Hann viðger tað at verða í tvíningum, tað at verða knýttur at fleiri støðum, fragmentering av minnum, munir og líkheitir, tað upprunaliga og tað nýggja. Listamaðurin letur víðari sínar royndir við at vera í einum slagi av permanentari mentalari útlegd, har tvídráttur og fremmandgerð eru lívstreytir, og roynir at skapa myndir, sum illustrera hendan veruleikan.
http://listinblog.blogspot.dk/2012/07/arabisk-vika.html
Høvuðsevnið í listini hjá Sabella er útlegd. Hann viðger tað at verða í tvíningum, tað at verða knýttur at fleiri støðum, fragmentering av minnum, munir og líkheitir, tað upprunaliga og tað nýggja. Listamaðurin letur víðari sínar royndir við at vera í einum slagi av permanentari mentalari útlegd, har tvídráttur og fremmandgerð eru lívstreytir, og roynir at skapa myndir, sum illustrera hendan veruleikan.
Les meira um Steve Sabella her:
(IS)
Posted by Listin at 8:23 AM
Subscribe to: Posts (Atom)


text:
Nú var tíðspunktið aftur her, har kuffertið skuldi pakkast. Vit eru sum sagt í París, og hvat? Eg helt eg hevði pakkað sooo væl. Hesuferð gjørdi eg mær faktiskt ómak. Eg pakkaði í “settum” í staðin fyri at tjumma tjúgu... Continue reading →
Vit hava spákað runt í París í allan dag. Áhh sum her er vakurt, og so sanniliga nógv at síggja. Í dag vóru vit framvið gomlu kirkjuna Sacré-Cæur og Louvre sum er eitt tað stórsta museumi ú heiminum. Av tí... Continue reading →
Haha.. ja hvat skal man siga? Vit eru komin fram til París í øllum góðum!! (søguna um hvussu, skulu tit fáa í morgin). So er tað altíð brennandi spurningurin, tá man fer at ferðast. “Hvussu sær hotellið man hevur bílagt,... Continue reading →
Eg kann líka so væl, siga tað sum tað er. Eg havi ongantíð verið typan, ið hevur haft góðan staðarsans. Viðhvørt havi eg ivast í, um hann yvirhøvur var til staðar hjá mær. Eg havi tendens til at villast, sjálvt... Continue reading →
Tú kanst koma við mær til París! Alt tú skalt gera, er at fylgja SukurSøtt á instagram HER. Eg fari nemliga at leggja myndir og video út á “mystory” á profilinum hjá SukurSøtt, so tit eisini kunnu hava ein møguleika at... Continue reading →
Altso, eg veit at nógvar frisørar øtast og fáa ilt í hjartað, tá eg fortelji at eg geri mítt hár sjálv. Misskilji meg ei, eg eeeeelski at verða hjá frisør! Altso tað er barasta soo lekkurt. Tað er nokk sjálvdan... Continue reading →
Fyrst og fremst! Eg fái ikki armarnar niður, tá eg hugsi um at eg havi fingið samstarvið við Kvinnu. Eg hevði upprunaliga ætlað, at “Brúðardagbók” skuldi verða á SukurSøtt, men tá eg fekk møguleikan at taka lut á kulu heimsíðuni... Continue reading →


text:
Heimsins bestu og vánaligastu lond í 2017 funnin
Tveir óheftir granskingarstovnar, Fraser og Cato Institute, leggja hvørt ár ein lista við vísitølum yvir flestu heimsins lond, frá teim bestu til tey ringastu at búgva og virka í.
Listin ber heitið “Human Freedom Index”. Lond sum Norðurkorea eru ikki við, tí haðan fáast ikki álítandi tøl, bert sosialistiskar lygnir.
Fraser og Cato byggja sína árligu meting á hagtøl um m.a. búskap, handil, sosial kor, útbúgving, skattatrýst, kvinnurættindi, trúarfrælsi, lóg og landaskil, persónliga trygd, privatan ognarrætt, pressufrælsi, pengatrygd, alment regluverk o.t.
Londini flyta seg ikki nógv upp og niður á listanum, tí broytingar í flestu londum henda so líðandi og sjáldan í stórum rykkum.
Tey 11 heimsins lond, ið veita Heimsins 11 ringastu lond at búgva
sínum borgarum og vinnulívi og at arbeiða í eru hesi:
best frælsi eru í hesi raðfylgju:
1. Sveis 149. Saudi Arabia
2. Hong Kong 150. Burundi
3. Ný Zæland 151. Miðafrikanska Lýðveldið
4. Írland 152. Dem. Lýðv. Congo
5. Australia 153. Algeria
6.Finland 154. Iran
7. Noreg 155. Egyptaland
8. Danmark 156. Yemen
9. Háland 157. Libya
10. Bretland 158. Venezuela
11. Kanada 159. Sýria
Hvat nummar er Svøríki á listanum? Svarið er nr. 13. USA liggur heilt niðri á nr. 17 eftir at hava ligið uppi ímillum tey 5 bestu londuni fyri 30 árum síðan.
Ísland liggur heilt niðri á nr. 31, tí Ísland hevur ein hart reguleraðan búskap.
Flestu ES lond liggja millum heimsins 50 frægastu lond at búgva og virka í.
Í hinum endanum ber til at siga tað felags, at tey flestu vána londini eru at finnaí 3. heimi, serliga Afrika, tey eru muslimsk og sosialistisk lond. Fleiri av botnskravarunum eru lond í borgarakríggi.
Eitt topp-land sum Hong Kong var blóðfátækt fyri 50 árum síðan, men tess fríi búskapur, lági skattur, góða sosiala og rættartrygd, persónsfrælsi, útbúgving o.t. ger Hong Kong til heimsins næst ríkasta og besta land at búgva og virka í.
Tað tekur bert fáa tímar at fáa eitt vinnuloyvi til at reka eina fyritøku í heimsins bestu londum. Í New York tekur tað mánaðir, og í India loysir tað seg ikki at royna. Tí eru útlitini hjá einum landi sum India døpur.
Summi lond, serliga tey (fyrr) kristnu Vestanlondini gerast ríkari og betri hjá fólkinum at búgva og arbeiða í, meðan heimsins pesthol (“lortalond”, sum Donald Trump kallar tey) gerast verri og verri, av eitt nú korruptión, almennum krakkaveldi, islam, yvirgangi og fávitsku.
Ei undur í, at USA nú roynir at broyta streymin av tilflytarum, so at fleiri tilflytarar við førleikum og útbúgving koma úr framkomnum londum, og færri tilflytarar uttan førleikar, málkunnleika, mentan ella útbúgving koma úr 3- heimslondum.
Sama átti at verið galdandi fyri Evropa.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
2.400 pendla til Havnar hvønn dag
Løtan er ikki røtt
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Frá vinstru: Bjartur Nolsøe, Rannvá Troest, Eva Skeel Nolsø og David Im.
Íverksetararhúsið hevði mikudagin 9. mai aðalfund, har roknskapurin fyri 2017 var góðkendur og nevndin skipaði seg.
Íverksetarahúsið er fíggjað av játtan á løgtingsfíggjarlógini og stuðli frá Klaksvíkar kommunu. Harafturat er Føroya Tele høvuðsstuðul. Hesi tríggir partar velja hvør sín nevndarlim til nevndina hjá Íverksetarahúsinum. Fyri Vinnumálaráðið er Rannvá Troest, Davið Im umboðar Klaksvíkar kommunu og Eva Skeel Nolsø umboðar Føroya Tele. Nevndin hevur skipað seg við Rannvá Troest sum nevndarforkvinnu.
Íverksetarahúsið hevur síðani tað varð sett á stovn í 2007 havt sum aðalmál at stimbra og hjálpa íverksetarum, umframt at stimbra íverksetaramentanina í øllum landinum, og soleiðis styðja upp undir menningina av einum fjøltáttaðum vinnulívi í Føroyum.
Á fundinum var nógva virksemið í 2017 umrøtt. Íverksetarahúsið hevur verið virkið runt landið, eins og nógv hendir í húsinum í Klaksvík. Íverksetarahúsið fer komandi tíðina arbeiða fyri øktum samstarvi innan íverksetaraskipanina í Føroyum. Haraftrat verður dentur lagdur á at ráðgeva fyritøkum sum eru byrjaðar, soleiðis at hesar kunnu vaksa skjótari.


text:
Nýggju skúlar luttaka í Skúla FM í ár og er hetta størsta talið av skúlum nakrantíð.
Síðani 2010 hevur Íverksetarahúsið skipað fyri íverksetan í fólkaskúlanum í samstarvi við Mentamálaráðið. Íverksetaraundirvísingin er skipað sum ein kapping fyri næmingar í 9. og 10. flokkunum kring landið.
Undirvísing í íverksetan í skúlaverkinum er eitt av týdningarmiklu arbeiðsøkjunum hjá Íverksetarahúsinum. Allar kanningar vísa, at jú fyrr tú byrjar at arbeiða við íverksetan, fleiri fyritøkur koma burturúr. Eisini fáa næmingarnir persónligar, fakligar og sosialar førleikar, sum tey kunnu brúka seinni í lívinum, bæði sum íverksetarar, ella sum leiðarar og starvsfólk. Tí umframt at læra at stovna og reka egið virkið, læra næmingarnir at vera nýskapandi og at menna góð hugskot sum skapa virði fyri onnur.
Skúla FM er skipað í 5 modulum og fevnir hvørt ár um tíðarskeiðið september til seinast í februar. Næmingarnir fara í hesum tíðarskeiðinum ígjøgnum grundleggjandi venjingar har tey m.a. læra at framleiða og menna nýggj hugskot og at handfara tað trýst sum ofta kennist, tá ið ein skal traðka fram.
Kappingin í ár byrjaði við at ungi danski íverksetarin Casper Blom var í Føroyum og undirvísti 700 næmingum úr hesum nýggju skúlunum.
SkúlaFM endar við einum finalubrakið seinasta vikuskifti í februar har besti næmingabólkur úr hvørjum skúla leggur sítt virki fram.
Skúlarnir sum luttaka í Skúla FM í ár eru; Nám X, Skúlin á Fløtum, Skúlin við Løgmannabreyt, Skúlin við Løkin, Á Skúlatrøð, Vestmanna Skúli, Meginskúlin, Vágs Skúli og Tvøroya Skúli.


text:
Beint suður úr Malakkanesi eystast í Malakkafirði er lítla oyggjaríkið Singapor, sum er ímillum fjølbygdastu lond í heiminum. Singapor var fyrstan tíð keypsstaður á siglingarleiðini ímillum India og Kina. Bretin Stamford Raffles, ið starvaðist í bretska eysturindiafelagnum grundaði býin í 1819. Landið hevur havt miklan búskaparvøkstur, tað er ríkt og er ein av stóru fíggjarmiðdeplunum í heiminum. Um 25% av inntøkum landsins koma frá bankum og gjaldoyra- og virðisbrævamarknaðinum í Singaporbýi.
Triðja hvønn minutt siglir eitt skip inn í havnina ella út úr havnini í Singapor, sum er skundmesta havn í heiminum. Tangabátar koma av Persaflógva fullfermdir við ráolju, sum verður gjørd til bensin og aðrar oljuúrdráttir, ið síðan verða fluttir til aðrar havnabýir í øllum Landsynningsásia.
Nýmótnas háhús eyðkenna Singaporbý. Bygt verður uppeftir, tí at so lítið lendi er at byggja á.
Tríggir fjórðingar av fólkinum í Singapor eru kinverjar; hini eru maleiar ella ættað frá fólkið úr India. Flestu fólk hava góð lívskor, tí at Singapor er ríkt land. Men myndugleikarnir halda gjølla eyga við øllum viðurskiftum; teir stýra fjølmiðlunum, eiga sjónvarps- og útvarpsstøðir og hava avmarkað rættindini hjá fólki at eiga bil, fyri at sleppa undan ferðsluruðuleika. Fólk verða revsað, tveita tey rusk á gøtuna, eta í niðanjarðartokbreytini ella tyggja tyggigummi á almennum støðum.
Hetta landøkið er norðan undan Himaleiafjøllum og tætt suður at Miðkringi. Mesta fólkið býr í áardølunum, ið skera seg ígjøgnum fruktagóða landslagið. Í teimum sjey londunum í hesum øki eru nógv fjøll, og helvtin av lendinum er skógur. Myanmar er avbyrgt, fátækt og eftirland á næstan øllum økjum. Harafturímóti eru Tailand, Malaisia og fram um øll Singapor rík lond við framkomnum ídnaði. Vjetnam, Kambodja og Laos koma nú á føtur aftur eftir drúgv og ræðulig kríggj. Londini hava monsunveðurlag, turrtíð frá november til mars og regntíð frá mai til oktober.
Tá ið regntíðin kemur í mai, hátíðarhalda fólk í Laos og Landnyrðingstailandi bun bang fai, rakettveitsluna. Tey gera stórar rakettir úr stál- ella plastrørum og fylla tær við einum 500 kg av krúti. Rakettirnar verða skotnar upp í luftina at fáa regngudin, Vassakarn, at lata tað regna.
Alt síðan fornøld hava fólk búð í dølunum fram við stóru áunum Irrawaddy, Mekong og Salween, mest tí at rís veksur so óføra væl á hesum leiðum. Allir stórir býir í Landsynningsasia eru við eina á. Í dølunum velta bøndurnir hvønn jarðarteig og laða bríkar í brøttu líðunum, har dyrka teir rís og aðra grøði. Úr áunum veita og bera teir vatn á akrarnar. Í regntíðini fara áirnar upp um áarbakkan, og markirnar standa undir í vatni. Áirnar bera runu við sær úr hálendinum og oman á slætt. Runan, sum áirnar bera við sær oman úr hálendinum, taðar ógvuliga væl.
Mekongoyrarnar syðst í Vjetnam eru eitt av størstu ríslendunum í heiminum, og har verður meginparturin av tí rísi dyrkaður, ið ger Vjetnam til sættstørsta rísútflutningsland í heiminum. Bøndurnir á oyrunum dyrka eisini frukt og veiða nógvan fisk í mórutu áunum.
Mótsett áardølunum, har ógviliga nærbýlt er, býr lítið fólk í hálendinum, har nógvur skógur veksur. Fólkið har livir av at dyrka jørðina og at veiða og henta frukt í skógunum. Hesin gamli lívsháttur er nú í vanda at doyggja burtur, tí at fólkið í londunum fjølgast skjótt, og tí at skógarvinnufyritøkur høgga skógin niður.
Í hálendinum, har jørðin er nógv, men fá eru at dyrka hana, nýta bøndurnir ein avgamlan dyrkingarhátt, nevndur sviðjubúnaður. Teir rudda og svíðja av eitt stykki í skóginum og velta í tí nøkur ár og flyta síðan úr stað, rudda so eitt annað stykki og lata tað gamla liggja sum opinekru. Jørðin verður ongantíð fullkomiliga púrgað, og skógurin veksur upp aftur.
Tailand er tað landið í heiminum, ið dyrkar mest ananas, men henda frukt verður eisini dyrkað nógva aðra staðni í Landsynningsasia.
Í einari vjetnamskari frumsøgn verður sagt frá einum ovurstórum dreka, ið stoytti seg niður úr luftini og sorlaði kálksteinsstrondina í túsundtals stykki, áðrenn hann hvarv niður í dýpið. Soleiðis vórðu oyggjarnar og drangarnir í Ha Long-flógvanum til; navnið merkir "har drekin stoytti seg í havið". Stórsligna landslagið hevur veitt mongum listafólkum íblástur.
Snarpa velbrúna svalan ger sær reiður undir loftinum í hellum víða um í Landsynningsasia. Tað er bæði óráðtøkið og vandamikið, tá ið ungir menn fara upp í veikum stigum at taka niður reiðrini, sum eru bót í svalareiðursúpan. Reiðrini eru klínd saman av fuglaráka, men verða sum nudlur, tá ið tey verða latin í kókandi vatn.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Singasporbýur
Vídd: 620km2
Fólkatal: 4.701.069
Alment mál:
maleisiskt, kinverskt, tamilskt og enskt
Átrúnaður:
buddisma/taoisma 53%, islam 16%, hinduisma 4%, kristindómur 1%, aðrir 2%
Stýrirlag:
fólkaræði, fleirflokkaskipan
Gjaldoyra:
Singapordollari (SGD)


text:
Miðnámsprógv og hvat so?
Á hvørjum ári fer Fróðskaparsetur Føroya á rundferð til allar miðnámsskúlarnar í landinum. Ørindini eru at kunna um, hvørjar útbúgvingar eru í boði á Setrinum.
Altjóða Skrivstovan kunnar um lestrarmøguleikar uttanlands, eisini um skiftislestur uttanlands fyri tey, ið lesa á Setrinum. Somuleiðis verður kunnað um fíggjarligu stuðulsskipaninar í sambandi við lesnað.
Kunningarrundferðin byrjar í Hovi nú hósdagin og endar á Glasi í Marknagili í Havn 1. mars. Fyrrverandi næmingar á miðnámsskúlunum eru eisini væl komnir til kunningartiltøkini, ið verða hesar dagar:
Miðnámsskúlin í Suðuroy: Hósdagin 9. februar kl. 12.00-13.30
Tilfeingisskúlin í Vestmanna: Mikudagin 15. februar kl. 9.40-12.30
Glasir Hoydalar: Mikudagin 15. februar kl. 13.45-15.15
Klaksvíkar HF-skeið og Tekniski Skúli: Týsdagin 28. februar kl. 9.45-11.20
Miðnám á Kambsdali: Týsdagin 28. februar kl. 11.55-13-25
Glasir við Marknagilsvegin: Mikudagin 1. mars kl. 13.45-15.15


text: Tá bygningurin The Ryman verður umrøddur í Nashville, er tað við tilsipingini The Motherchurch. Tá er tað sjálvandi ein countrytónleikari, ella -fjeppari, ið úttalar seg. The Ryman er upprunaliga bygdur sum tabernakul í 1892, sum eisini sæst í innskrift á framvegginum. Frá 1904 er bygningurin brúktur sum savningar- og undirhaldsstaður, til Gran Ole Opry flutti inn í 1943-1974 og aftur nú, vatnflóð rakti nýggja Grand Ole Opry hjá Gaylord og teimum úti í Oprylandi, einar 20 míl burturi. Á eina Rymanhorninum hevur søgukommisjónin reist eitt skelti um, hvussu bluegrass bleiv til á hesum staði.


text:
Hrannar Smári Hilmarsson
VITJAN ÚR ÍSLANDI
13. juni hevði Búnaðarstovan vitjan frá Landbúnaðarháskúla Íslands. Tað var Hrannar Smári Hilmarsson, sum er royndarstjóri á rannsóknardeildini í jarðarbrúki hjá Landbúnaðarháskúla Íslands á Hvanneyri, har hann er útbúgvin innan búvísindi.
Hrannar greiddi okkum frá um royndirnar, sum teir gera við ymiskum vøkstrum, t.d. korni. Hetta er áhugavert fyri okkum, tí Búnaðarstovan hevur seinastu árini verið við í felags altjóða verkætlanum, har Ísland eisini er við. Hann greiddi eisini frá, at teir ætla at fara undir at gera royndir við ymiskum forkunnugum plantusløgum, sum ikki vaksa í Íslandi, men aðrastaðni á nøkulunda sama breiddarstigi, t.d. í Kanada og Ruslandi. Hann vísti okkum á ymiska útgerð, sum tey nýta í royndararbeiðinum.
Vit kunnaðu hann um okkara virksemi og vístu honum runt, og vit umrøddu møguleikar fyri framtíðar samstarvi millum Búnaðarstovuna og Landbúnaðarháskúla Íslands.« Aftur


text:
- Tíðindi, mentan og ítróttur
Grønland vil í ST
Grønland skal hava størri lut í uttanríkispolitikkinum og verjupolitikkinum, stendur í samgonguskjalinum, skrivar KNR.
Samgongan vil hava betri møguleikar at vera við í altjóða samstarvi. Orsøkin er, at Grønland er so tætt við Norðpólin.
Fyri at fáa sjálvstøðugan sess í ST, skal umsókn sendast Trygdarráðnum.
Í minsta lagi níggju av teimum 15 londunum í Trygdarráðnum skulu góðkenna umsóknina, teirra millum skulu vera føstu limirnir: Frakland, Kina, Russland, Bretland og USA.
Verður umsóknin góðkend í Trygdarráðnum, fer hon víðari til aðalfundin hjá ST, har í minsta lagi tveir triðingar av teimum 193 limalondunum, tað eru 129 lond, skulu atkvøða fyri, skal umsóknin vinna frama.
Danmark umboðar Grønland og Føroyar í ST.
Grønlendska samgongan ætlar eisini at útbyggja samstarvið við ES, uttan tó at Grønland søkir um limaskap har.
Harafturat eigur Grønland at lata upp sendistovur í londum, sum Grønland hevur samstarv við, ætlar nýggja samgongan.
Sí eisini


text:
Árligi aðalfundurin í FBF verður sunnudagin 27. mai kl. 13.00
Til øll feløgini!
Árligi aðalfundurin í FBF verður sunnudagin 27. mai kl. 13.00 á Hotel Føroyum.
Aðalfundarskrá:
grein 4
d) Aðalfundarskrá:
1. Val av orðstýrara
2. Starvsnevndarformaðurin greiðir frá virki FBF’s í farna ári
3. Framløga av grannskoðaðum roknskapi
4. Innkomin mál
5. Val av nevndum, tiltakslimum og grannskoðara
6. Ymiskt
Viðv. pkt. 4:
Feløgini kunnu fáa mál reist á aðalfundinum og koma við uppskotum til lógarbroytingar o.a. Mannagongdin fyri hesum er umrødd í grein 7- sí niðanfyri. Leggið til merkis, at uppskot skulu vera inni í seinasta lagi 14 dagar fyri aðalfundin.
Viðv. pkt. 5:
Fyri vali standa Christian Nagata, nevndarlimur og Magnus Tausen, formaður. Uppskot til nevndarlim og formann umframt uppskot til tiltakslimir skal vera inni í seinasta lagi 14 dagar fyri aðalfundin.
Greinar í lógunum, sum viðvíkja aðalfundinum:
grein 5
a) Møta á aðalfundi kann felag, sum hevur verið limur í FBF í minsta lagi ein mánað og hevur limagjalds- og onnur limaviðurskifti síni í lagi.
b) Møta á aðalfundi kann starvsnevndin, dómsnevndin, grannskoðari ÍSF’s og aðrar nevndir skipaðar undir FBF
d) Feløg, sum lúka tær treytir, ið nevndar eru í grein 5, kunnu senda í mesta lagi trý umboð at møta á aðalfundi.
grein 6
a) Atkvøðurætt á aðalfundinum við einari atkvøðu í part hava: Feløgini og Starvsnevndin við einari atkvøðu.
b) Dómsnevndin og grannskoðarin í ÍSF hava taluræt og rætt at seta fram uppskot á aðalfundinum, tó í samsvar við tær treytir, sum eru nevndar í grein 7
grein 7
a) Á aðalfundinum kunnu lógaruppskot ikki verða viðgjørd ella lógarbroytingar gjørdar uttan so, at tað er tilskilað í fundarskránni
b) Uppskot til lógarbroytingar, uppskot til nevndarlimir, sum feløgini og starvsnevndin ætla at skjóta upp á aðalfundinum sambært grein 8.1 og uppskotið hjá feløgunum til evni til álitisstarv sambært grein 8.4 og 8.5, skulu verða starvsnevndini í hendi í seinasta lagi 14 dagar fyri aðalfundin.
Undir øllum øðrum umstøðum skal starvsnevndin senda feløgunum, innan niðanfyri nevndu freist, lista yvir uppskot til nevndarlimir, soleiðis, at nevndir kunnu fullmannast.
Uppskotini verða so send feløgunum í seinasta lagi 8 dagar fyri aðalfundin
b) Uppskot um lóg og lógarbroytingar skulu vera starvsnevndinin í hendi í seinasta lagi fjúrtan dagar fyri aðalfundin. Uppskotini verða so send feløgunum í seinasta lagi átta dagar fyri aðalfundin.
d) Fyri at uppskot skal vinna sømdir á aðalfundi, skal meira enn helmingurin av teimum møttu, sum hava atkvøðurætt, atkvøða fyri.
ð) Stendur á jøvnum, er atkvøða starvsnevndarformansins avgerandi
e) Eykaaðalfundur kann vera hildin, um nevndin ynskir tað, ella um helvtin av feløgunum ynskja tað. Hann skal vera lýstur við dagsskrá og í samsvari við aðalfundarreglugerðirnar.
grein 8
a) Hægsti myndugleiki sambandsins er aðalfundurin. Dagligu leiðsluna av FBF hevur starvsnevndin.
b) Í starvsnevndini sita formaður, næstformaður og tríggjir nevndarlimir. Teir verða valdir einsæris á aðalfundinum fyri eitt tveyára skeið. Formaðurin og ein nevndarlimur verður valdur líkaár og næstformaður og hinir nevndarlimirnir ólíkaár. Valdir verða tveir tiltakslimir.
d) Starvsnevndin hevur í dagliga virkinum hægsta valdið í FBF og hevur m.a. øll fíggjalig viðurskifti um hendi. Til keyp og sølu av fastari ogn krevst tó aðalfundarsamtykt.
ð) Starvsnevndin kann seta kassameistara
e) Starsnevndin hevur heimild at seta undirnevndir at taka sær av ávísum starvsøki, um neyðugt við limum uttan fyri FBF og ÍSF. Hvørt limafelag skal yvir fyri starvsnevndini útnevna ein av sínum limum, sum skal kunna átaka sær eitthvørt álitisstarv innan FBF.
Í seinasta lagi ein mánað eftir aðalfundin, skal starvsnevndin hava fullmannað undirnevndirnar.
Reglugerð um virksemi hjá undirnevndum skal gerast av starvsnevndini.
f) Undirnevndirnar, sum verða útnevndar av starvsnevndini, skipa seg við einum starvsnevndarlimi sum formanni.
g) Undirnevndirnar hava fulla ábyrgd av sínum egna starvsøki
h) Undirnevndirnar taka avgerð í trætumálum innanfyri sítt egna øki.
Starvsnevndin avger, hvør undirnevnd skal loysa eina trætu, um ósemja er um hetta. Starvsnevndin kann taka málið til viðgerðar eftir áheitan ella av sínum eintingum, sum undirnevndir ikki kunnu loysa. Starvsnevndin hevur heimild at broyta avgerðir, ið tiknar eru av undirnevnd.
Nevndarlimir fáa onga løn fyri størv síni
j) Aðalfundurin tekur avgerð um handan av heiðursmerkjum og virðislønum
k) Starvsnevndin skal einaferð um árið senda ÍSF frágreiðing um virki sambandsins.
l) FBF skal kunna onnur sersambond(deildir undir ÍSF og ÍSF um altjóða stevnur, sum skulu vera í Føroyum.
m) FBF er uttanveltað í politiskum, sosialum og trúarspurningum
Vinaliga
Flogbóltssamband Føroya
Nevndin


text:
Reist er í Æðuvík ídag. Nýtt vatnverk verður bygt í bygdini, og í dag veittraði Merkið yvir húsinum, har sum reinsiverkið skal vera. Vatnverkið er á fíggjarætlanini í ár og næsta ár, og væntandi verður tað liðugt í fyrra helmingi av 2018.
Jack Mohr úr Saltangará stendur fyri byggingini, og vatnmeistarin Hermann á Líknargøtu sigur, at teir nú bíða eftir tilboðum uppá sjálvt reinsiverkið. Og hann leggur afturat, at ætlanin eisini er at tvífalda goymsluna við einum brunni afturat.
Bygdin hevur brúkt óreinsað kelduvatn, og um sumrarnar hevur tað verið ið so knípið við vatni. Hetta verður loyst við at vaksa um tøkuna og goymsluna. Hartil hevur nýggja reinsiverkið tað við sær, at allar heilsufrøðiligar treytir um dygd og góðsku verða fylgdar. Eisini verður tøknin løgd talgild inn í skipanina hjá Vatnverkinum, sum stútt og støðugt kann fylgja gongdini á hesum og øðrum verkum í kommununi.
Upprunaliga var ætlanin at fremja somu loysn fyri Æðuvíkina sum fyri Rituvíkina, at leggja vatnið úr Lamba, úr Toftavatni og av Skála yvir hagar, men núverandi loysnin varð vald, tí at økslin um Agnið er hægri enn reinsiverkið í Saltangará. Tað er ikki trupulleikin við Rituvíkshálsi. Við hesi lokalu loysnini í Æðuvík slepst harvið undan kostnaðinum at pumpa vatnið yvir til bygdina.


text:
Dystarfrásøgn: Triði tepri heimasigurin á rað
Í góðveðrinum leygardagin hevði B68 vitjan av Giza Hoyvík, har B68 hevði somu uppstilling sum seinast, og dómarin Bent Tommy Linklett var eisini hin sami sum seinast.
B68 leikararnir vóru stríðshugaðir frá fyrsta bríksl, og settu beinanvegin Giza Hoyvík undir eitt stórt trýst. Tað gav eisini úrslit longu í 10. minutti, tá Niklas Joensen stútaði eitt innlegg í málið til 1-0 til B68. B68 helt á fram at trýsta, men ístaðin fyri at skora uppá upplagdan málkjans til 2-0, javnaðu Giza Hoyvík til 1-1 uppá eina langa sending, har Tór av Skarði gjørdist leysur og skoraði.
B68 helt sum áður á fram at trýsta og málkjansirnir vóru eisini fleiri, og B68 legði seg aftur á odda miðskeiðis í fyrra hálvleiki; Eftir gott álop í høgru síðu, endaði tað við, at ein hart pressaður verjuleikari hjá Giza Hoyvík fekk seinasta fótin á til 2-1 til B68. Restin av fyrra hálvleiki, var mest sum alt eitt langt trýst á Giza Hoyvík málið, men hóast fleiri góðar atsøknir, eydnaðist tað ikki hjá B68 at fáa fleir mál.
Seinni hálvleikur byrjaði heldur varliga, men tá 8 minuttir vóru leiktir fekk Svein Justinussen órógva ein verjuleikara so mikið nógv at hann ikki fekk bóltin burtur, og Svein gjørdist leysur og skoraði trygt til 3-1 til B68. Eftir hetta tóktisk tað sum um, at for eitt gear niður, og Giza Hoyvík kom meir við í dystin, men uttan veruliga at gerast vandamiklir, har teir eisini vóru stinnir í verjuni, og Petur Meinhard Magnussen kom eisini væl út úr málinum, tá bólturin var sendur innfyri. Óli Højgaard Olsen, sum hevur verið skaddur, var skiftur inn í seinna hálvleiki, til sín fyrsta dyst í ár.
Í yvirtíðini eydnaðist tað Giza Hoyvík at minka um munin til 3-2, eftir eitt gott álop í teirra høgru síðu, har Óli Hansen tveitt seg fram og stútaði innleggið í málið. Men tað var eisini alt for seint hjá teimum, og dómarin bríkslaði stutt seinni fyri seinastu ferð, hóast Giza Hoyvík royndi at seta eitt nýtt trýst á.
B68 vann harvið fult uppiborið, hóast tað enn einaferð gjørdist ein tepur sigur. Næsti dystur hjá B68 verður komandi leygardag, tá HB tekur ímóti í Gundadali.
Hagtøl frá dystunum kunnu síggjast við at klikka á slóðina niðanfyri.
http://www.faroesoccer.com/match.php?matchID=18394&pid=
Koyr á B68


text:
Heri Simonsen 13.09.2017 (16:45)
Altjóða veddingarfyritøkur: Kekkia er favorittur
Í annaðkvøld klokkan 19 skal føroyska kvinnulandsliðið spæla fyrsta HM-undankappingardystin í hesari undankappingini. Dysturin verður ímóti Kekkia, sum eru styrkismettar nummar 37 á FIFA-styrkislistanum. Føroyska kvinnulandsliðið er nummar 69 á FIFA-styrkislistanum.
Sjey altjóða veddingarfyritøkur bjóða odds uppá dystin millum Føroyar og Kekkia, og tær sjey veddingarfyritøkurnar eru allar rættiliga vísar í, at Kekkia vinnur á Føroyum.
Hægsta oddsið uppá kekkiskan sigur er 1,22, og lægsta oddsið uppá, at Føroyar vinna er 9,00.
Veddingarfyritøkurnar trúðu heldur ikki uppá føroysku kvinnurnar, tá tær vunnu ein megnar 2-1 sigur á Turkalandi í undan-undankappingini á Tórsvølli í apríl. Tá var gjøgnumsnitsdoddsið uppá turkiskan sigur bara 1,23. Gjøgnumsnitsoddsið uppá føroyskan sigur var tá 9,83.
Tað er ókeypis atgongd til HM-undankappingardystin millum Føroyar og Kekkia, og sum ímóti Turkalandi er tað sera týðandi, at tær føroysku kvinnurnar verða væl stuðlaðar. Rás2 sigur frá dystinum á www.midlar.fo, og annars á FM 88,7, FM 95,9 og á FM 98,7.
Oddsini eru hesi:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hallur av Rana 12.02.2018 (20:38)
Smyril avlýsir vegna maskintrupulleikar
Nógv kjak hevur verið seinastu tíðina viðvíkjandi nógvu umvælingarnar, ið hava tarnað ferðaætlanina hjá Smyrli seinastu vikurnar, og aftur í kvøld er galið.
Ferðamannaskipið mátti í kvøld avlýsa fráferðina av Krambatanga klokkan 18.30 og Tórshavn klokkan 21.15 vegna trupulleikar við høvuðsmotorinum.
Jóhan Petur Abrahamsen, rakstarleiðari í Strandferðsluni, greiðir frá, at tá Smyril legði at bryggju á Krambatanga í kvøld, varnaðust teir ein trýstfeil á eina motorinum.
Vanliga er tað ikki ein trupulleiki, tí Smyril hevur tríggjar aðrar motorar, men tá ein annar motor er óvirkin vegna eitt tekniskt brek í síðstu viku, varð mett, at Smyril ikki kundi sigla við einans tveimum motorum.
Eykalutirnir til fyrra motorin komu tó til landið fyrr í dag, og verður tann skaðin umvældar í løtuni. Tískil verður mett, at skipið siglir sum vanligt aftur í morgin, upplýsir Jóhan Petur Abrahamsen.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her